Thuthlungthar An rak Pomdan Dawtdawt - Hre Mang\nThuthlungthar An rak Pomdan Dawtdawt\nVI. THUTHLUNGTHAR AN RAK POMDAN DWTDAWT\nA tui kan hmanmi Thiuthlungthar Pathian Thuthianghlim hi ziangtin cabu pakhat ah an rak tuah ih Pathian thawkkhummi a si ti ziangtin an rak pom ti kan zoh fiang hnik pei. Ziangtin Thuthlungthar an Pathian thawkkhummi asi ti an rak pomnak kan zohhlan ah Pathian thutak in dodalnak a rak tonmi pawl kan zoh hmaisa ding.\nA. Thuthlungthar cabu pom le kenkawh a si nak dingah a dal tu pawl\n1. Thuthangttha cu a hmaisa ah kaa in rak simmi a si.\nJesu a thih le a thawhsal hnu ah a dungthluntu pawl cu thuthangttha kenkawh tu an rak si. An theihmi thuthangttha cu an kaa in anmah rori in an sim ruangah Thuthangttha cabu an rak ttul tuk lo tluk a si. Cuticun AD 60 tiang hrawngahcun Thuthangttha cu cabu ah ngan ttul ciamco tuk hrih lo in a lang. Ziangruangah tiule Jesu rundam tu kha mit ih hmu tu le a thu rak dawngsawngtu rori an damlai ih anmah in thuthangttha cu an sim sawng vivo tikah cabu an ttul tuk lo ah a cang. Asinan a dunthluntu pawl cu kumkhua leitlunah an nung thei ve lo vekin Jesu in an hnenah thuthangttha a zirhmi le a theihter mi pawl kha a ra lai dingmi milai pawl hrangah cabu ah tuah in ret tthat a ttul.\nA duntluntu pawl san laiah ca in si loin kaa ih sim hi an rawngbawlnak bik a rak si. Thuthlunghlunn san lai ihsin ca ngan tu le dan thiam pawlin Jews nunphung le sakhua daan pawl cu mipi hnenah kaa rori in phuang in an rak zirh awk ttheu dan tlangpi a si. Ewert in Jews pawlin ziangtin an nunphung le sakhua thuanthu pawl an rak zirh aw in an sim aw sawng timi thu a simnak ah hitin a sim: Jews miphun pawlin ca ih nganmi siar hnakin an zirh tu pawlin an thu le hla pawl cu zohloin (byheart) an thei thluh ih cuticun mipi tawn khawm awknak ah an rak zirh awk ttheu mi a si. Cuticun zokhal an nunphung le sakhua thu le hla a thei duh tu pawlcun an hruaitu pawl zirhmi cu an thinlung sung ah thei thluh thei dingin an rak zuam awk bik mi a si. Cuvek thotho in Thuthangttah khal kha milai kaa in an rak sim ih an rak zirh sawng aw vivo a si ti cu el ding a um lo.\nAsinan Khrih dungthluntu pawl an thih hnu, AD kumzabi pakhat lole pakhat leh a hrek hrawngihsin Thuthlungthar cabu ngan mi pawl kha an rak ngaihven thawk in an hawl suak vivo. Ziangruangah tile Jesu kha mit rori in a hmu tu le a kai rak thluntu pawl an um nawn lo tikah a dungtlun tu pawlin kawhhran pawl hnenah thuthangtha an rak sim mi le ca an rak kuat mi pawl kha an finkhawi vivo sal. Cuticun, Thuthangttha pali pawl kha Jesu'I rawngbawlnak ca ngannak a si vekin zumtu, Jesu Khrih kha mitin a rak hmu ban nawn lo tu pawlin Khrih thu le a zirhnak thu an zirnak ah le a dungthlun tu pawlih ca ngan mi pawl kha kawhhran haihruai awknak, nunnak thlakthleng awknak le an zumnak ih lamhruai tu ah an hmang.\n2. Kawhhran zumtu pawl kha Mediterinean ram tthen pawl ah an dard aw\nThuthlunghlun san laiih Jews pawl vek si loin AD kum zabi pakhatnak ih zumtu, khristian pawl cu hmuntin le ramtina h an rak darh aw celcel. Curuangah Thuthangttha cabu le a dungthlun tu pawl cakuat ngan mi pawl khan kawhhran tin a fansuak nak dingah tikcu rei zet a duh ttheu. Ziangruangah tile kha lai ah casutnak khawl ttha ttha an rak neih lo ruangah cakuat le cabu pawl kha duhzatzat awl ai ten suah lawk a rak theih lo. Curuangah hmun hrekkhat ah Thuthangtha bu hrekkhat a thlengih hmun hrekkhat ah a dang hrekkhat lawng a thleng ttheu. Cuticun Thuthlungthar bu 27 pawl hi hmun hrekkhat ah cun khuimi pawl hi Pathian thawkkhummi thuthangttha an si ding tiah an rak el awk ttheunak a si. Hmun tthenkhat ih kawhhran misa hrekkhat pawlin cabu hrekkhat pawl hi voi tam deuh an rak siar ngah ih a dang zumtu hrekkhat pawlin bu dung pawl kha voi tam deuh an rak siar ngah ttheu. Curuangah hmun khat le hmun khat zumtu pawllakah an ngainat cuangmi le an theih nal cuang mi Pathian thu kha a rak bang aw lo. Thuthlungtha bu 27 pawl hi a rak hmu hmaisa bik tu pawlin Pathian thawkkhummi Thuthianghlim a si tiah an rak pom cio nan vio le khat ah a bu 27 ten kawhhran pakhat le khua pakhat ah a rak thleng thei loih khua pakhat lekawhhran pakhat in bu hrekkhat kha Pathian thawkkhummi vekin an rak pomih an rak siar lai ah khaw dang le hmun dangih a ummi zumtu khristian unau pawl cun bu dang pawl kha an rak hmu ih Pathian thawkkhummi tiah upat nak thawn an rak hmang. Cui tlunah an san lai ah lamzin pehtlaih awknak tthat lo ruang khalah khua pakhat le pakhat ih a ummi zumtu unau pawl kha ziangvek cabu pawl kha Pathian thawkkhummi Thuthianghlim tikah Thlarau in a theihter hai ti thu an thei aw lohli thei lo ttheu. Cutikah kawhhran pakhat le pakhat hnenah Thlarau Thianghlim theihternak vekin Pathian thutak an co mi hlawm awknak ah khu a tlai ttheu. Cuticun tikcu ziangmawzat sung a hmuntin le ram tin a feh suak hnu ah tui kan hman mi Thuthlungthar cabu 27 pawl hi Pathian thawkkhummi thuthianghlim a si tiah an rak pom. Kum zabi 4 AD hrawngahcun zianghman el awk ding um loin tui kanhman mi Thuthlungthar bu 27 cu Pathian thawk khummi thuthlainghlim asi tiah an rak pom thelpthlep.\nB. Thuthlungtha bu 27 pawl kha Pathian thawkkhummi thuthianghlim an si tiah nemhnget dingah le tehfung thawn khuimi cabu pawl kha Pathian thawkkhummi an si ti zohfel a ttulnak thu\n1. Thuthlunghlun a um\nThuthlunghlun kha famkim zetin cekfel, kilkhawi, finkhawi le kenkawh a siih Greek tong tiangah an leh tlunah khawm awknak tinah Pathian thu vekin an hman ttheu ruangah Thuthlungthar khal vuvekin tuah a ttul ve a si tiah kawhhran mi le sa pawlin an rak thei. Kawhhran thawh pek te ihsin thuthluhnghlun cu kawhhran thuthianghlimbu a rak si. Thutthimnakah, Peter in thu a sim tikah a hman mi cang 27 sungah cang 20 cu Thuthlunghlun sung ihsin a lakmi an si (Dung. 2:14-40). Cuvek thotho in Paul in Antioch ah thu a sim tikah cang 26 a simmi sungah cang 9 cu Thuthlunghlun siung ihsin a lakmi a si. Cuticun kawhhran hram thawh pek te ihsin Thuthlunghlun cu kawhhran hruai awknak ah an hmanmi Pathian thuthianghlim bu a si ti kan thei thei. Curuangah Pathian in a fapa Jesu Khrih hmang in mailai hnenah thuthangtha a tarlangmi le Khrih dungthlun tu pawl hmangin Pathian thuthianghlim milai hnenah Pathian in a theihter mi pawl cu cabu pakhat le leitlun ro thil vekin ret tthat a ttul a si tiah kawhhran hurai tu pawlin an rak thei.\n2. Mipi in Thuthluingthar kha kawhhran ah an rak hmang\nKawhhran a thawh pek te ihsin khawm awknak ah Thuthlung sungih daan le kamsang pawl cangan mi an siar vekin Thuthlungthar pawl kha an siar ttheu. Thutthimnak ah, Paul khalin kawhhran hnenah ca a kuat mi kha an hmin a tarlangmi kawhhran pakhat lawng si loin zumtu unau dang pawl hnen khalah siar ter vivo dingin thu a cah hai (I The.5:27). Cun Kolosian pawl hnenah ca a kuat mi kha Laodician ih a um mi zumtu unau pawl khal siar ter ve dingin thu a cah hai (Kl. 4:16; Thu.1:3).\nCuticun Thuthlungthar cabu pawl kha Pathian thawkkhummi thuthianghlim an si ti an theih tikah Thuthlunghlun pawl thawn hmunkhatah an ret hai. Cule kawhhran tinte in anmah te cauk neih cio an duh ih an neih hrih lo mi khal an hawl khamih Pathian thawkkhummi thuthianghlim a si ti an theihmi pohpoh cu khawng khawmin hmunkhat an ret khawm. Cuticun kawhhran pakhat cio in anmah le thuthianghlim bu cio cu an rak nei (II. Pet.3:15-16).\n3. Marcion ih Thuthianghlim bu tehfung\nKum zabi pahnih le a hrek (2 1/2 AD) hrawngah Aisa ram tthen hi Pontus (Tulai san ih Turkey) khua ah Marcion timi sakhua lam fehsual pa a rak um. Amah hi Jews daan pawl duh lo tu a rak siih Thuthlunghlun le Thuthlungthar hrekkhat pawl kha tanta in amai duhzawng cabu pawl lawng kha a lak kkhawmih amai duhzawng Thuthianghlim cabu hran te a rak tuah. Marcion cun Thuthkunghlun Pathian le Thuthlungthar Pathian cu an rbang aw thei lo a si tiah a rak ti. Paul lawng kha Khrih dungthluntu pawl lakah mi rinum a siih mi dang pawl cu lalpai zirhnak pawl kha an feh sual pi a si tiah a ti. Cule Luke khal hi Jews pawl ih nunphung le sakhuia daan ihsin a luat bik mi a si vekin a ca ngan mi pawl cu a pomsak. Curuangah Paul cakuat ngan mi (I & II Timothy siar lo) le Like ih ngan mi cabu pawl lawng kha Thuthianghlim tiah a rak pom (AD. 140 ih a tehfung vekin). Cuticun a duh lo zawng hmuahhmuah cu a Pathian thutak tiah a pommi sungihsin a hlawn thluh Luke Thuthangtah sungih Thuthlunghlun thawn a peh par aw mi, John tihnimtu ih rawngbawlnak, Jesu in thlemnak a tuarnak thu pawl kha cubu sungihsin a hlawn hai. Cuvek thotho in Kalatian cakuat sungih 3:6-9, 15-25 pawl khal kha Abraham le Jews daan thu pawl a tel ruangah Pathian thuthianghlim sungah a telh duh lo. Cuitlunah Rom cakuat sungih Isreal pawl thuanthu umnak pawl kha a hlawn hai ih amai duhzawng te lawng kha khawn khawm in ca bu hran te a tuah.\nMarcion in cuvek in thil a rak tuah ih Pathian thutak a rak lak tthen kha thilttha lo zet asinan khatlamah kawhhran pawl kha an pommi thuthianghlim bu pawl kha felfaiten finkhawi dingin tha a rak pe sawn. Marcion in cutin Pathian thutak a lak tthen hlan ah kawhhran khrihfa zumtu pawlin ziang cabu pawl kha Pathian thawkkhummi an si ti an rak thei thluh zo. Asinan cuvekin Marcion a lak tthen tikah mi hrekkhatr an lung a buai ih kawhhran in an Thuthianghlim kha felfai ten an tehfung thawn an zohtthat ih an kilkhawi tthat a tul a si ti an thei Curuangah kawhhran pawl in Pathian Thuthianghlim tiah an pom mi pawl kha tthaten an kenkawh ih zianghman rin hlelhnak le thinnuam lo nak um loten Pathian thuthianghlim cu an zumnak le sakhua biaknak lam hruai tu dingah an finkhawi a ttul.\n4. AD kum zabi 2,3, le 4 hrawngah ca ngan mi phunphun a suak vivo\nMi hrekkhat ca ngan tu pawlin an sakhuanak lam ih anmai mimal zumnak le ruahnak pawl kha a dungthluntu pawl hmin a si lole mi pakhatkhat hmin hmangin ca an nganih kawhhran zumtu khristian unau pawl lakah khui mi bik hi Pathian thawkkhummi thuthianghlim an si ti theihtheih lo ding khawpin ca ngan mi a phunphun an nawk celcel. Curuangah zumtu zovek khalin thutak an thleidan thei nak dingah le rinhlelhnak um loin an nunnak lamhruai tu ah an hman thei nak dingah kawhhran Pathian thawkkhummi Thuthianghlim cabu pawl kha finkhawm in a kilkhawi tthat a ttul. Culai ah an hnuailam ih can ngan mi pawl hi an lar zet:\na. Ecclesiastical cabu pawl\ni. Epistle of Barnabas (AD. 79) (Barnabas ih cakuat0\nii. First Epistle of Clement (AD. 79) Clemment ih cakuat pakhatnak)\niii. Shepherd of Her,man (AD.115-140)\niv. Didache (100-120) Teaching of the Twevle (Hleihnih pawl zirhnak)\nv. The second Epistle of Clement ( AD.120-140), (Clement ih cakhuat pahnihnak)\nvi. Apocalpse of Peter (AD.150) , (Peter Thupuan)\nvii. The Act of Paul (AD. 170) Paual ih tuahnak)\nb. Midang hminhmang in thuanthu lem ngan mi pawl\nMidang hminsang ih ca ngan mi pawl hi AD zabi pahinhnak ihsin pali karlakah an lang tamzet. Hivek ca an ngannak san cu a thlangpi thu in thu pahnih a um. A pakhatnakah, Jesui nunnak, rawngbawlnak le thuanthu pawl hi Thuthianghlim sungah a famkim in ngan thluh a si lo ruangah a thei bet tu tu an um ding tia ruat in mi hrekkhat in ca an rak ngannak a si. Anmai suangtuahnak pawl kha thudik vekin mi pakhatkhat hmin hmang in thuanthu an rak phuah ih an rak ngan ciam co. A pahnihnakah, an sakhua lam thu an zumnak le an ruahnak pawl kha mi thlunter le zirh an duh ruangah Jesui zirhmi a dungthluntu pawlin an nganmi vekin a dungthluntu pawl hminsang in ca an rak ngannak a si.\nHarrison in a sim dan cun, kawhhran pawl cu cu vek ca ttha lo lak ihsin an ralring zet. Origen cun " Kawhhran pawl cun Thuthangttha ( Jesui thu hla le zirhnak pawl ngannak) buli kan neiih fehsual (heretics)pawl cun bu tampi an nei" tiah a rak sim( AD. 185-254).\nHivek ca ngan tu pawl thinlung le ruahnak a rak luat tu ruahnak pakhat cu Gnosticism (Theihnak cu ziangkim a si timi ruahnak ihsin a suak mi fehsuaknak), Dualism (Pathian cu a thianghlim ih leitlun le tisa cu a bawrhhlawh a si timi ruahnak ihsin ruahnak sual a suak mi) pawl ihsin a suak mi ruahsualnak a si. Pathian cu a thianghlim ih leitlun le tisa cu a thianghlim lo ruangah pathian cu tisa thawn dai aw thei le hnawmhnawih aw thei a si loih theihnak lawng in rundamnak kan co thei tiah an zum. Curuangah Jesu ih pathian sinak khal an pom loih milai rundamnak thu khalah Khrih in a zirh lo mi vekin lamzin dang pi in an zum.\nHivek zirhnak pawl hin khristian thurin tlangpi pawl cu an hnawngih milai sinak, sual le rundamnak thu pawl an zirhnak khalah Baibal in a zirhmi pawl a kalh thluh. Curuangah kawhhran in hivek zirhnak pawl hia do a tulih zumtu pawl cawkbuai lo dingin a thiarfihlim thei a tul.\nPseudepigrapha (Phuahcawp ca ngan mi pawl):\n1. Phuahcawp Thuthangttha pawl (Gospel)\ni. Thimas ih thuthangttha\nii. Peter ih thuthangtta\niii. Hebrew thuthangttha\niv. Bartholomwe ih thuthangtha\nv. Egyptian pawl thuthangtha\nvi. Protevengel of James\nvii. Arabic Gospel of the Birth\nviii. Philip ih Thuthangtha\nix. Thutak thuthangttha\nx. Dungthluntu hleihnih thuthangttha\nxi. Nicodemuc thuthangttha\nxii. Mathias thuthangttha\nxiii. Thomas Athelte ih cabu\n2. Acts (Tuahnak pawl)\ni. The Acts of John (John ih tuahnak)\nii. The Acts of Piter (Peter ih tuahnak)\niii. The Acts of Andrea (Andrea ih tuahnak)\niv. The Acts of Thomas (Thomas ih tuahnak)\n3. Epistles ( Cakuat pawl)\ni. A dungthluntu pawl cakuat\nii. Laodicean pawlih cakuat\niii. Koriantian pawlin Paul hnenah ca an kuat mi\niv. Paul le Seneca ca an kuat awkmi\nv. Khrih le Abgar ih cakuat\n4. Apocalypses ( Thupuan pawl)\nI Apocalypse of Paul ( Paul thupuan)\nii. Apocalypse of Thomas (Thomas thupuan)\nRome uknak hnuaiah khristian pawlin hremnak an rak tuar ttheu nan Diocletian sanlai ah khristian Thuthianghlim cabu pawl hmuahmuah kha siatsuah thluh dingin thu a rak pek tikah khristian pawlin hremnak harsazual an rak tong (AD.303). Caesarea khua ih Eusebius in hitin a rak sim (AD.263-340)\n"Diocletian ih lalkum kum 9 nak March thla ah lal thuasuah a suah ih biak in pawl kha siatsuah thluh ding, thuthianghlim ngannak cabu pawl khal meisa ah ur thluh ding, kawhhran upa ttuan pawl khal zianghman canvo an nei thei lo ding, cuitlunah mai insangih a um men pawl khal an khristian sakhuanak an tlansan loa si le nasa zetin hremnak an tuar ding." Cumi lal tuahsuah a suak hnu rei lo te ah kawhhran upa pawl hmuahhmuah thawng inn ah thlak ttheh ding ti mi thusuah a suak lala. Cule thawng inn sungih an um laiah an khristian sakhuanak tlansan dingin a phunphun in hrem an si ding tiah an thusuah cun a sim bet.\nCuvek dinhmun ruangah khawhhran zum tu pawlin Pathian thawkkhum mi Thuthianghlim kha tthaten retin lalsual pawlin an siatsuah thei lo nak dingah finkhawi ding mawhphurhnak an nei.\nC. Thuthlungthar pawl kha Pathian thawkkhummi Thuthianghlim a si ti an theihtheinak thu tlangpi pawl:\nI. Pathian thawkkhummi Thuthianghlim pawl an thlir dan tlangpi\nKum zabi pahnihnak (AD.) hnu lam ahcun Thuthlungthar cabu pawl kha Pathian thawkkhummi vekin kawhhran upa pawlin an hmangih an ca ngannak le Pathian thu an simnak ah an hamng thluh cio. A hnuailam ih ca ngan mi pawl ah hin Thuthlungthar sungih thu pawl Pathian thu vekin an hmannak kan hmu thei.\na. Epistle of Barnabas (70-79 AD)\nb. Clement Cakuat pakhatnak (95-97 AD)\nc. Didache (70-130 AD)\nd. Polycarp in Philipian pawl hnenah ca a kuat mi ( 108 AD)\ne. Shepherd of Herman (115-140 AD)\nf. Interpretation of Oracles of the Lord ( Papias, 120 AD)\ng. Diognetus hnen cakuat ( 150 AD)\nII.Thuthangtttha an pom dan a fal tete in thlirdan\nA hnuailam ih ka tarlangmi pawl hin Thuthlungthar Pathian Thuthiamnghlim pawl kha ziangtin bukhar hnu bukhat Pathian thusuak a si ti an rak pom dan pawl an tarlang.\na. Hliakhlai tikcu ( 70-170 AD)\nHimi kum zakhat sung ahin a dungthlun tu pwl thei tu pawlih ca ngan mi khal rak ngan thluh an si zo. Khrih dungthlun hleihnih pawlih ca ngan mi khal zapi theih an si zo ih anmah (dungthluntu) thei tu pawlin an thu hla an simnak le ca ah an ngan mi pawl khal a famkim zo.\n1. Peter ( 66 AD)\nA dunghtlun tu Peter in paul ih cakuat pawl kha finkhawi in a um thu a sim II. Pet. 3:15-16)\n2. Clement of Rome ( 30-100 AD)\nRome khua kawhhran hruatu pakhat dinhmun in Korin khua ah ca a kuat ih Mathew, Roman, I Korintian, Hebrew, James cabu pawl lak ihsin tongkam pawl Pathian thu vekin a hmang.\n3. Ignatius (Martar 110-117, AD)\nIgnatius hi Anticoh khua ah a pahnihnak bishop a ttuan ti lo cu a thu hla rel ding tam kan thei lo. Amah hi Empiror Trajan ih lal lai ah Martar tuar ve mi a si. Ignatius hin Paul cakuat pawl, Mathew le John thuthangtha pawl kha a thei ih a duh in a ngaina zet hai.\n4. Didache (120)\nA diungthluntu pawlih hnatuannak thu nganmi tiah mi tampi in a thlangpi thu in an theihmi himi ca ngan tu in Mathew le Luke Thuthangttha le Thupuan cabu sung ihsin a ca ngannak ah tampi hman mi a nei.\n5. Barnabas (130 AD)\nHimi ca ngan tu in Mathew, Rome, I & II Korintian, Ephesian, I & II Timothy, Titus, I & II Peter pawl hi Pathian Thuthianghlim vekin a hmang hai.\n6. Papias (70-140)\nLyons khua ih bishop ttuan mi Irenaeus (140-203) in a sim vekin, Papaias cu Smyrna ih bishop a si. Cule Polycarp ih rualpi a siih adungthlun tu John ih thu simmi rak thei tu a si. Central Asia ramtthen, Hieropolis khua ih bishop a ttuan lai ah hitin a sim, Mark cu Peter ih tonglet tu a si ih Mark Thuthangttha ngan tu a si. Cule mathew in a Thuthangttha kha Hebrew tongin a ngan. John in Thuthangttha a simmi khal a thei ih I John le I Peter sungih thu pawl kha a ca ngannak ah a hmang a si.\n7. Polycarp (69-155)\nA dungthluntu John ih kaihhruai mi a rak si ih Smyrna (Western Asia ram tthen) khua ah bishop a rak ttuan. Anih in Philipian zumtu pawl hnenah ca kuat a rak ngan tikah Mathew, Luke, Dungthluntu pawl tuahnak, Rome, II Koritian, Kalatian, Philipian, Kolosian, II Thesolonika, I Timothy, Hebrew, I Peter, I John le II John thuthianghlim pawl thu a theihnal zet thu a sim.\n8. Sheprhard of Herman (115-140)\nA ca sungah kan hmuh thei vekin ca ngan tu in Mathew, Ephesian, James, II Korintian, Philipian, I Thesolonika, Hebrew, I John le Thupuan cabu pawl a theihfiang zet thu a sim.\n9. Clement ih cakuat pahnihnak ( 120-170)\nHimi cakuat sungah Clement in Mathew le Luke Thuthangtha cabu pawl thu a theihfiang dan thu a sim.\n10. Justion Martar (140 AD)\nA ca ngannak ah Mathew2 , Luke, le John thuthangtha sung thu pawl a telh cih mi a um. Cuitlunah a dungthlun tu pawl tuahnak, Rome, I Korintian, kalatian, Ephesian, Kolosian, II Thesolonika, Hebrew, I Piter le Thupuan pawl tla fiangzetin a theih thu a sim.\n11. Basilides ( 117-138)\nHipa hi Gnostic scholar hmaisa bik pakhat a rak si, A ca ngannak ah John, Rome, le I Koritian pawl hi Pathian thu vekin a rak hmangih Thuthlungthar ca uk pawl hi Pathian thawkkhummi thutak vekin a rak pom thluh hai.\n12. Marcion (140)\nMarcion hi fehsual pakhat cu a rak sinan Thuthlungthar cabu rak suah hmaisa bik tu pakhat a si ve ruangah a thusimmi pawl lak ihsin zir dingmi a um. Amah cu fehsual a sinan Thuthlungthar cabu a lak khawmih cabu pakhat a tuah tikah Thuthlungthar sungah a tel mi pawl an um. Luke Thuthangttha le Paul cakuat pakua (9) (Roam cakuat ihsin II Theosolonika tiang le Philemon) pawl kha a pom ih a dang pawl bu dang pawl kha Thuthlunghlun thawn an peh zawm awknak ruangah ahnawn hai.\n13. Valentinus (140)\nValentinus hi Alexendria ah Gnostic fehsual nak zirh tu a sinan a zirhnak ah Mathew, John, Rome, I Korintian, Kalatian, Ephesian, Kolosian cabu pawl kha Patian thutak vekin a hmang hai ih Dungthlun, I John le I Peter cabu pawl thu a theih thu khal a sim.\nb. Ziangtik can ah Thuthianghlim cu phuahcawp ca le thuanthu satliah pawl lak ihsin an rak thleidang (170-303 AD)\nA dunthluntu pawl san a liam hnu ah sankhat a liam lala. A dungthluntu pawl thu simmi rak ngai thla tu pawl khal a thi hlo thluh zo. Cutikah Khrih dungthluntu pawl thu simmi rak ngai thla tu le an thu hla a thei fiang tu pawl an um nawn lo tikah thu simtu midangdang thu simmi an theih sawngmi le ca an siar mi lawng a si tikah ruahdan ngaihdan bang aw lo a suak vivo. Culai ah mi hrekkhat in ca a phunphun an ngan vivo tikah mi tampi in an sakhua lam hruai tu thutak, pathian Thuthianghlim pawl kha rinhlelhnak amn nei thawkih an buai celcel. Cuvek thubuai lakah ca suah hrekkhat sungah Pathian thutak an pommi thu an simnak hrekkhat pawl kan zoh hnik pei.\n1. Muratorian Fragment (170)\nMilan khua ih Ambrosian Library ah kum 1740 ah an sar suak mi ca them a si Thuthlungthar cabu pawl lakah ziangziang pawl kha Pathian thutak tiah kawhhranm zumtu pawlin an rak pom ti a sim fiang. Rome kawhhran pawlin Thuthianghlim ti ah an rak pommi cabu pawl thu a sim fiang lawng hman si loin cabu pakhat cio thu maltete a sim tel mi a um. Thuthlungthar Pathian thu tiah an rak pom a si tiah a sim mi lakah tulai protestnat kawhhran in kan hmanmi Thuthlungthar cabu hmuahhmuah, Hebrew, James, le I & II Peter siar lo a tel thluh.\n2. Irenaeus (140-203)\nIrenaeus hi Asia ramah Polycarp ih zirhnak hnuaiah a rak tthanglian mi a si. Orthodox zirhnak humhimtu a siih Gnosticism zirhsualnak pawl rak dodaltu a si. Rome khua ah rei lo te a um hnu ah Gaul khu ah bishop a rak ttuan. A ca ngan mi ah Thuthlungthar lak ihsin (Philimon, Hebrew, II Peter, III John le Jude siar lo) Pathian thutak vekin a hmannak kan hmu thei. Metzger in a sim dan vekin, Irenaues cun Thuthlungthar pawel kha Thuthlunghlun vekin Pathian thawkkhummi thutak vekin a rak hmang. Harrison in a sim bet mi cu: Irenaeus khan Thuthlungthar cabu hrekkhat sung ihsin hnawn mi a neih thu kan thei lo.\n3. Teretullian ( 150-223 AD)\nTertullian hi Carthage khua ah a rak um ih pathian thu le dan thiam sangfilawr (lawyer & scholar) a rak si. Latin tongin c a a rak ngan ih a ca ngan mi pawl hi sawr bawk um zet an si. Amai ca ngannak ihsin Thuthlungthar hi "New Testement" tiah an rak kawh thawk nak a si. NT (Thlungthar) sung ihsin James, II Peter, II & III John cabu pawl siar lo cu Pathian thawkkhummi thutak vekin a rak hmang thluhhai.\n4. Clement of Alexendria ( 155-215 AD)\nClement hi Alexandria kawhhran le sakhua zirh awknak tlawng pawlah hotu a rak si. A hnattuannakah Thuthlungthar ihsin (Philimon, James, II Peter, II le III John siar lo cu Pathian thuthianghlim vekin a rak hmang hai.\n5. Origen ( 185-254 AD)\nOrigen hi Alexendria khua ah a rak ceng bikih khualtlawng mi a rka si. Rome, Antioch, , Ephesus, Athens le Arabia khua pawl hi a khual tlawnnak bik a rak si. Caaesarea le Palestone ram pawl khalah a rak ceng dah. Thuthlungthar pawl kha Thuthlunghlun dunglamah a rak ret hai ih Thuthlungthar cabu pawl thu el buai awk lai mi pawl kha a hranten a rak ret hai. Kawhhran zumtu pawl kha Mediterenian ram tthen ah a rak tthen awk vekin Thuthlungthar ngan mi pawl kkha kawhhran pakhat le pakhat kar lakah an hmandan le an neih mi cio a rak bang aw lo kha zianghman ruahhar ding a um lo. Origen in Tuthlungthlungthar cabu pawl mi zapi in Pathian thawkkhummi tiah an rak pommi pawl kha hmunkhat te ah a rak ret hai ih a dang thu sut awk buai mi ( a ngan tu zo a si tile pathian thawkkhummi a si maw si lo tiah an el awk buai mi cabu) pawl kha a hran ten a felin a rak ret khawm.\nZianghman buainak um loin mi zapi in an pommi pawl cu Thuthangttha buli le Dungthluntu, Paul cakuat pawl, I Peter, I John, le Thupuan an rak si. Hebrew hi Alaxendria mi pawl cun Paul ih ngan mi a si tiah an ti. A sung um thu pawl cu Paul ih ruahnak le Pathian thuken pawl thawn a bang aw ko nan a tongkam hmandan ah paul ih tongkam hmandan a si lo. Cuitlunah khuihman Paul ih ngan mi a si tiah a simnak kan hmu lo. Curuangah kawhhran hrekkhat pawl cun an Pathian thawkkhummi thutak a si tiah an pom loih Oregin khalain a buai mi lakah a rak ret. A ngan tu taktak cu "Pathian lawngin a thei" tiah a rak ti. Origen in miin an buaipi mi le a fianglo mi ah a ret mi cabu pawl cu II Peter, II & III John, James le Jude cabu pawl an si.\nc. Thuthianghlim cu zapi pommi Pathian thawkkhummi asi tiah an rak nemhngetnak can ( 303-400 AD)\nHimi kum zabi pakhat sung ahhin kawhhran pawlin khuimi le ziang cabu pawl kha Pathian Thuthianghlim le pathian thawkkhummi an si tiah an zohhliah ih fiangfaiten an theih mi pawl kha Pathian thuthianghlim a si tiah an rak nemhnget bet. Cuticun a dungthlun tu pawlin an rak ngan ta mi pathian thawkkhummi Thuthjlungthar cu an nemhnget ih kawhhran tiin Pathian thutak zumnak le sakhua biaknak lam hruai tu ah hman a si.\n1. Eusebus (265-340 AD)\nEusebus hi Palestine ram, Caesarea ih bishop pakhat a rak siih kawhhran thuanthu thei tu pakhat a rak si. Esubius in Jesu Khrih san lai ihsin Cconstantine (313 AD) san tiang khristian pawl cangvaihdan a hailangih thuanthu a rak buatsaih. Dioletian in AD.303 ah Thuthianghlim bu pawl a rak ur thluh ih khristian pawl a rak hrem lai fangah a rak nungih Eusebus ih hnattuan suak mi kawhhran thuanthu bu (Ecclesiastical History) hi a thupi zet ih thuanthu bu dangah kan hmuh thei lo mi kawhhran thuanthu pawl tampi himi cabu sungah kan hmu thei.\nEusebus in khristian Baibal thuanthu pawl ciangzetin a nganih Pathian thutak tiah ziangzat pommi an siih zo ih ngan mi pawl an si ti khal fiangzetin a rak tarlang.\nOregin vek thotho in Thuthlungthar hi tthenhnih ah a tthen ih a rak buatsaih. Zianghman sawiselnak um loin zo khalin Pathian thawkkhummi Pathian thutak a si tiah an pommi cabu pawl kha hmuhkhat te ah a rak ret hai. Mi zapi pommi lakah ( James, II Peter, II & III John, Jude, le Thupuan siar lo) tui kan hmanmi Thuthlungthar bu pawl hi aaan tel thluh.\nEmpiror (lal) Constantine (AD. 332) in ram a uk laiah Khristian sakhua nak kha tha a rak pek tikah Cconstantinople khua ah Eusebus hnenah Baibal bu 50 tuah dingin a rak fial. Cule Eusebus in Thuthlunghlun pawl le tui kan hmanmi Thuthlungthar bu 27 pawl telhi a rak tuah sak.\n2. Codex Sanaiticus (340 AD)\nCodex Sanaiticus caphek hi Sinai tlang hnuai ih um St. Catherine, Greek Ordthodxo pawl tlawng inn ah an sar mi a si. Kum zabi pali le a hrek tluk rei ihta an sar suak sal mi a siih Baibal tuanthu hawlsuaknak ah a thu pi zet. Himi caphek sungah tui protestant pawlin kan hmanni Thuthlungtha bu 27 pawl le Barnabas ih cakuat le Shepherd of Herman timi pawl an tel.\n3. Athanasius (298-373)\nAthanasius hi Alexandria khua bishop a rak siih "Canonical" "tehfung" timi hmangin tui kan hman mi Thuthlungthar bu 27 kawmmi Thuthlungthar bu rak buatsaih hmaisa bik tu asi tiah zum a si. Bruce in a sim dan cun Athanasius hi tui kan Thuthlungthar ih hman hman mi bu 27 pawl hi zianghman thleidang lole rinhlelhnak um loin Pathian thawkkhummi Thuthianghlim vekin a rak hmang hamisa bik tu a si.\n4. Jerome (AD.340-420)\nJerome hi khristian thuthiam sangfilawr (scholar) pakhat a rak siih hmun dangdangah khual tlawng. Rome khua ih bishop Damascus in a dilnak vekin Vulgate tiah an kawhmi Latin ttongin Thuthianghlim a rak buatsaih. Vulgate Baibal sungah tui kan hman mi Thuthlungthar bu 27 pawl an tel.\n5. Council of Carthage (397) and Hippo (419)-(Carthege le Hippo khua ih kawhhran tawn khawm awknak)\nKhristrian palai pawl hmun hranhran ihsin an tawng aw khawm ih an thurel cat mi pawl kha thusuah tuah tahratin an tlangzarh.\nKawhhran tehfungin a pom mi siar lo kawhhran sungah pathian thu vekin zo hman in ziang thu hman siar lo ding. Tehfungin a pommi pawl cu a hnuailam Thuthianghlim bu pawl an si. Thuthlungthar ah: Thuthangttha buli, A dungthluntu pawl tuahnak bukhat, Paul cakuat (bu 13), Hebrew pawl hnen cakuat (bu 1), Peter cakuat (bu 2), John cakuat (bu 3), Jude cakuat (bu 1), le John Thupuan (bu 1) pawl an si.\nCuticun, kawhhran tawn khawm awknak ah kawhhran palai pawlin khuimi pawl Pathian thawkkhum mi Thuthianghlim a si ti an hliakhlai ih kawhhran tehfuang thawn an tuah famkim zo ruangah kawhhran zumtu pawlin ziang cabu pawl kha Pathian bianak ah hmandingmi Thuthianghlim a si tiah an buai nawn lo. Kawhhran tawn khawm awknakin Thuthianghlim an tiuah si loin Thlarau Thianghlim kaihhruainak in ziang pawl kha Pathian thawkkhum mi Thuthianghlim an siin kawhhran tiin an rak hmangin ti kha an zoh khawm hnu ah Pathian Thlarau theihternak vekin Pathain in zumtu pawl hnenah a pekmi Thuthianghlim pawl kha an finkhawm ih zumtu pawl kaihruaitu thuthianghlim vekin kenkawh le finkhawm a si.


Mual In Liamsantu Salai Danny Thian Lian Ih Thuhla Tawi – Meifar\nFCC member Salai Danny Thian Lian Khup in mual in liamsan a si. Amah hi FCC ah rinsatzetmi Pathian ṭihzahtu mino ṭha, hruaitu a ṭuan laifang ah hibangtuk in in liamsan hi poi kan tituk ih kan riah a sia ngaingai.\nA thuhla tawi: Hmin : Danny Thian Lian Khup, Suahni : 04 January 1989 (Kum 32), Thih Ni: 6 August 2021 ( Friday), Nu le pa : Pa Tial Thuan (Tleicia) & Nu Saw Cung, Khua : Phaitaya, Kalay, Umnak : Chowkit, Kuala Lumpur\nFCC ah a pumpeknak Pathian hnaṭuan: Sunday School zirhtu, Calai Committee member, Praise and Worship hruaitu. Cun, kawhhran huapin siseh, Mino cangvaihnak le homecell cangvaihnak ziangkim ah thatho zetin ṭuan ringringtu khal a si.\nFCC minister pawl le hruaitu ṭuanpi pawlin a dam lo thok ihsin thla kan cam sak ringringmi asinan dam lam pan nawn loin in liamsan hi poi kan ti ngaingai. 16 July 2021 ah Covid test awknak a nei ih positive a rak si. Cutin a umnak ah caan tawkfang a tuamhlawm aw.\nDam lam a pan thei ngaingai lo ruangah (Theihsual lo asile) 24 July 2021 ah Siizung a lut. Cun July thlacem lam tiang cu cakuat in mi a biak thei lai, “ka dam vivo thlang” tiah amah rori khalin a timi a si nan August thla thar hnu hicun amah biak theih a si nawn lo vivo ih cutin in liamsan a si.\nA damlonak dang pakhat cu kaileng nat a nei ih a tuar har phah theu thu khal kawhhran thlacam khawm tikah thlacam a rak dil theu. Amah hi a hnaṭuannak hmun ah boss ih pekmi inn ah rualpi pawl thawn a um tlangmi a si.\nTanta mi zate hnenah Pathian in thlangam daihnak pe cio hram seh tiah thlaza kan cam sak. A ruak tuamhlawmnak lam cu neta kan thanawk leh ding a si. Mipi in ruakvui service hman theih a si lo ruangah ṭuanvo neitu lawngin SOPs thlun in caan an hmang ding a si.\nThuphuan 21:4 “An mitthli hmuahhmuah a hnul sak ding. Thih a um nawn lo ding, ninghang riahsiat, aihram tahnak le natnak a um nawn lo ding”. (FCC Falam Christian Community – Malaysia)\nKum 5 A Si Laiah A Nulepa An Ṭhenaw, Kum 25 Hnuah Kutdawh Putar A Zuk Ngah Ih A Pa Arak Si


UN Meeting Ah Myanmar Ralkap Rualpi Ṭha Ram Pakhat A Pholang Aw, Amah Lawngin Ralkap Pawl Hrem Lo Dingin Vote A Pe – Meifar\nUN Meeting Ah Myanmar Ralkap Rualpi Ṭha Ram Pakhat A Pholang Aw, Amah Lawngin Ralkap Pawl Hrem Lo Dingin Vote A Pe\nJuly 7, 2021 admin Leitlun 0\nUN General Assembly an koaw sal ih Myanmar ralkap pawl hrem le hrem lo ding thuhla an rel. Ram 119 in Myanmar ralkap pawl hrem dingin vote an pe, China le Russia ram telin ram 36 in vote an pe lo. Asinan, Belarus ram pakhat lawngin Myanmar ralkap pawl hrem lo dingin vote a pe.\nBelarus ram le Myanmar ralkap pawl pehtlaih awknak cu theih arak si tuk lo, asinan UN hmaiah hrem lo dingih vote a pek ihsin an thuhla cu an zingzoi vivo ih pehtlaih awknak ṭha zet an rak nei ti an hmusuak. U Thein Sein vanglai ihsin an rak pehtlaihaw zo.\nMyanmar ralkap pawl ih hmanmi ralthuam ṭhenkhat khal Belarus ram ih sersuahmi a si ti an zingzoi suak. Belarus ram cu Russia le Ukraine ramri ih um a si, Belarus ih sersuahmi ralthuam Kvadrat-M surface-to-air missile system lei hmaisabiktu khal Myanmar ram a si.\n2008 kum ah sumdawngnak lam ih pehtlaih aw ringring dingin an rak tongaw, cutin ralthuam le ramsung sumdawngnak ah an ṭuantlang. November 2014 ah Senior General Min Aung Hlaing cu Belarus ramah ava tlawng ih an ram president Alexander Lukashenko thawn an tongaw.\nLukashenko in lungawithu arak sim ih rualpi ṭha an si vivo ding thu an reltlang. 2015 kum ah ralbawi U Khin Aung Myint khal Belarus ramah ava tlawng ih an ram president thawn an tongaw, U Khin Aung Myint in “Belarus vek ih rinsantlak rualpi ṭha kan ṭul” a ti.\nNovember 2017 kum ah Naypyitaw khawpi ah Belarus-Myanmar ram rualpi ṭha sinak, 10th Anniversary Meeting an nei. February 2020 ah Lieutenant General Tin Maung Win cu Belarus ramah ava tlawng. Belarus le Myanmar ram ih pehtlaih awknak cu arak hngetkho tuk zo, phatsan aw thei dinhmun ah an um lo.\nUN meeting nak khalah Belarus ram pakhat lawngin Myanmar ralkap pawl hrem lo dingin vote a pe, China le Russia cu hrem le hrem lo lam khalah vote an pe lo veve. Himi an meeting hnu zarhkhatnak ah Belarusian Deputy Minister of Foreign Affairs Nikolai Borisevich le Myanmar ram aiawh Dr. Aung Moe Myint cu Minsk khawpi ah an tongaw.\nUkraine Ralkap Nunau Pawlin Kedam Sang An Bun\nKalaymyo Kiangah Ralkap In Pacang Pakhat An Kap That


Coventry ih Bishop Christopher Coxworth le Leicester ih Bishop Martin Snow pawl in Kawlram hrangah thlacam | Radio Veritas Asia\nCoventry ih Bishop Christopher Coxworth le Leicester ih Bishop Martin Snow pawl in Kawlram hrangah thlacam\nKawlram hmuntinkim ih myo fate, myo picang pawlah lamzin parah a suak tu thawng tampi mino pawl ih ralthat nak pawl an von mang. Anmah pawl cu nunram, nunnak pawl pe in mai neh mi Democracy caan tha ngah sal dingah ramdai ten duhphorhnak pawl ah an tel. Mino pawl hrangah thla kan cam sak. An nulepa pawl hrangah thla kan cam sak. Ahleicein ralkap ih thah tuar ih mai sungsuak fa pawl sung tu nulepa pawl hrangah thla kan cam sak. Kan harsat nak pawl ah kanmah pawl kan hnem ih bom a tul tu pawl bawm in thazang in pe tu Pathian, Kawlram hrangah Bawipa kan lo ko.\nDuhdawt mi pawl sung in thin na tu pawl le remdaih nak hrangah duhphorh nak nei tu pawl hrangah thlacam nak in kan lo ap. Ralkap ih thinlung pawlah anmah pawl kilhim dingah thukam nak an pek mi mipi pawl hnen ah run kir ter aw. A tui buai nak felfai ter theei dignah thla kan cam. Himi thil cu kanmah pawl hrangah a ollo nan, Bawipa nangmah thawn a si ahcun ziang tinkim a cang thei. Bawipa cu thil tithei nak thawm huham nei tu a si. Ralkap hotu pawl a sim thei tu pawl, an kiangnaiih um tu pawl hranah thla kan cam sak. Mai ram mipi pawl cu zangfah nak um loin thah nak hnak in buai nak pawl felfai ter thei dingah a tha mi lamzin pawl run hmuh aw.\nKawlram in buai nak tampi an tuar zo. Thureltlang thei dingin mangbangza pakhat lang dingah thla kan cam. Remdaih nak le daih nak run pe aw. Vancung um kan Pa, Kawlram hrangah thla kan cam. Tuah mawh nak cawl dingah thla kan cam. Rampi hrang buai nak, hrem nak in run kil khawi aw. Remdaih nak ngah dingin thla kan cam. Ram mipi pawl hrangah a hman ih a dik mi hmailam thar hrang ah thla kan cam. Vutcam lak ihsin kum tampi cammi thlacam nak a felfai mi thawn thla kan cam. Aw Bawipa in ngai thiam aw. Amen.\nCredit : Francis Shane\nBudapest ih tuah dingmi ramtin Bawi Jesuh THI le SA Puai ih ahleice thusim tu pawl lakah Cardinal Charles Bo le Cardinal Sarah pawl an tel. (April 21, 2021)\nAralai dingmi July 25 ni cu aveikhatnak Pi le Pu pawl ih ni tiin Pope Francis in a nemhnget (April 20, 2021)\nPope Francis in Zarhpi ni ah a hlan film director (lemnung zukthiam) le bawhlung lekthiam cu Puithiam cannak a pek thlang ding (April 20, 2021)\nPhilippines ram cu leitlun rampawl lakah Catholic kawhhran sungih Baptism lak tu tambik nak a si


Kawlram Ah Harhdamnak Insurance Dil Theih Thlang Ding - Chinland Today Media\nKawlram Ah Harhdamnak Insurance Dil Theih Thlang Ding\nJune 17, 2015 6:46 am·0 comments\nKan Kawlram ah atuih a lar thokmi harhdamnak lam aamahkhaan (Health Insurance) hnațuannak thawn pehparin Health Insurance dilnak July 1, 2015 in on thok a si ding thu June 15 sunah phuansuah a si.\n“Harhdamnak aamahkhan hnațuan timi cu 3% lawng a hlawknak hmuh theih a si ko nan hnemnaksum pek a țul caanah cuih hlawknak hmuhmi sun hleuhli khal a tel cih thei ruangah company pakhat lawng cun tuah ngam a si lo. Atu cu company 12 telin tuahmi a si ruangah kan tuah ngam” tiin U Maung Maung Thein in a sim.\nAamahkhaan company pawl cu Kawlrammi ih neihmi lawnglawng an si ih ramdangmi pawl cu tuah sian an si lo thu, hnemnaksum pek khalah company in a pek ding thu, thlakhat ah ks.4000 in kum khat ah ks.50000 si ding cun mizovek hrang khalah a awm-mawi ko ding ruahsan ih tuah an si thu le aamahkhaan dil tikah thisen ceknak man cem a țul ruangah a hlanih natnak an rak neihciami pawl cek sian a si lo thu pawl khal a sim bet.\nHarhdamnak hrang aamahkhaan diltu cu Kawlrammi, Kawlram sung um le thuhla phunphun ruangah Kawlram thlengtu ramdangmi pawl khal dil theih a si thu U Aye Min Thein in a sim. Kum 6 nauhak ihsin kum 65 pitar/Putar tiang dil theih a si ih kum 6 ihsin kum 18 lak nauhak pawl cu nu/pa lole kilkhawitu pawlin dilsak an si ding a țul thu khal a simfiang .\nHarhdamnak aamahkhaan hnațuannak cun siizung to tikah bomnak pekawkdan a um ding ruahsan in tuahmi a si ih neta a theitu an tam tikah hlawhtlinnak an hmuh an beisei thu khal a sim tel.


Suu Kyi India Tlawng Thu Lawrkhawm - Chinland Today Media\nNovember 15, 2012 3:06 am·0 comments\nDaw Aung San Suu Kyi cu atu zarh Tlawngkai Nihnihni, 13.11.12 zaanlam nazi 8 (kan ram tikcu)hlanah amai pumpaak bawmtu Dr. Tin Mar Aung le NLD ih upa Phyo Zeya Thaw pawl thawn Yangon International Airport ihsin India lam in an feh suak. Cun, zaan nazi 12:19 (India tikcu) ah Indira Gandhi International Airport, Delhi ah tluangte’n an thleng. India ih ramdang minister Ranjan Mathai in vanzam tumnak hmun ah a rak hmuak.\nCutawk ah kan rammi, kan Chin mi tel in, pawl cun pangpar pek in an hmuak ve. Asinan India security pawl cun a kiangih naihtuk ding an siang lo. Cule a riahnak ding Leela Palace Hotel ah an feh cih. Suu Kyi cun mani Tlawngkai Nithumni, 14.11.12, ah Jawaharlal Nehra Memorial thucah simnak cu Delhi ah a nei cih. Cun, cumi ni thotho ah India PM Manmohan Singh thawn an tonawk.\nSuu Kyi hi Delhi ah 1960 ihsin 1964 tiang a um dah. Cun 1987 kum ah reilote a rak tlawng dah. Cuhnu cun atu ih ta hi a hmaisabiknak a si.\nSuu Kyi In Mahatma Gandhi Ih Thlan Ah Zunngaihpar Pek\nAung San Suu Kyi cun amah thluntu pawl thawn tuni Tlawngkai Nithumni, 14.11.12, ah Delhi ih um Mahatma Gandhi (1869-1948) ih thlan ah an feh ih zunngaih par kual cu a pek in, upatnak a pek. India acozah tuanvo neitu pawlin Gandhi thuhla ngankhummi cabu pawl cu laksawng in an pek ve. Suu Kyi in ahlan ihsin thokin Gandhi leh a pa Aung San, cun Jawaharlal Nehru (India ih a hmaisabik PM) pawl hi a hrangah a zoh ṭhim ṭheu thu a sim ringring. Suu Kyi cu Tlawngkai Nihnihni zaan ah Congress Party president Sonia Gandhi thawn zaanriah kil tlangnak an nei. Cucu Sonia Gandhi ih a pumpaak zawngih sawmnak thawngin a si.


Tamu ih an kapaw nasatuk cu Mipi lam ṭhiṭha khalin Rawl an ei man lo - Falam Online Media\nApril 12, 2021 April 12, 2021 Ni Hnem Sung\t0 Comments\nTuizing, April 12 ih Tamu doawknak ah mipi ṭhenkhat cu hmunhim beunak hawl in biakinn sungah an relh tiah theih a si.\nKan dung nihnih sungah SAC ralkap thawn doawknak ah mipi lam in ralkap 15 luan an that ih cumi phuba la tumin SAC ralkap pawl cun April 12 zing ah thazaang tampi thawn Tamu khua an siim sal tiah khuami pawl in an rel.\n“Zinglam nazi 6 hrawngin SAC ralkap in meithal an kap puak thok. Nauhak telin kan nih cakvaklo le nunau ṭhenkhat cu biakinn ah kan relh. Rawl khal hih hmun ah kan ei. Meithal a puak nasatuk ih rawl khal ṭhiṭha in kan ei man lo” tiah Tamu khuami mipakhat in a sim.\nTamu hi SAC ralkap in an bat cuangnak cu April 2 zaan ih kut ken bomb thawn palik 5 an deng puak that ruangah a si ti`n khuasung dinhmun cuantu pawl in an sim.\nApril 4 khalah nazi 6 sung hrawng an kapaw ih cuih ni khalah ralkap motor ih an deng lut mi kut ken bomb in ralkap 4 a puah that. Mizaan le tihnisun lam khalah mipi lam in SAC ralkap 15 hnak ih mal lo an that.\nSAC ralkap in mipi lam an cetcangdan an hupphurh deuh ruangah April 12 zing ahcun thazaang tam deuh thawn Tamu khua an siim sal.\nSiizung le biakinn ṭhenkhat sung tiang an luthnawh ih Laimi umnak Sandaku veng cu nasa zetin an kap tiah Tamu hrambun media ṭhenkhat in an tarlang.\nTuhrihtiang ahcun kum 7 nauhak pakhat a nunnak a liam tiah theih a si ih hliamhma tuar le kaihkhih tuar an um le umlo cu thufelfai a suak hrih lo.\n← Kalaymyo Kahawknak ih Mithi an tamtuk nak San\nGangaw ih Ralkap an Do dan Chinmi in kan zir ṭul →\nJune 3, 2021 Ni Hnem Sung 0\nKut zung 3 thlir ruangah mipakhat kap that\nRalhraang kut ih thi ding ai cun ti`n PDF ralkap 2 mahten Thataw\nJanuary 10, 2022 Ni Hnem Sung 0


Nupi/pasal Nei Lo Hnakin Neihsual A Ṭihnung Sawn! - World Meifar\nNupi/pasal Nei Lo Hnakin Neihsual A Ṭihnung Sawn!\nDecember 20, 2020 Salai Tiamte Knowledge 0\nNupi/pasal tawn lo ding hi cu phang ding a um lo lawlaw, ziangahtile leitlun ah fala le tlangval siarcawk lo a tawr le ceng in an um. Asinan nupi ṭha le pasal ṭha tawn ngah lo pang ding hi cu phang a um nasa.\nZiangahtile nupi lole pasal na neihsual pang ahcun rawl suan sual mi bangih vok rawl ah vun hlawn men le a theih lo. Hnipuan tawk lo mi bangih midang vun ṭhen mei dingah le a ngah fawn lo. Vok le ar bangih vun vuak thah mei dingah le a cang thei nawn ta lo.\nNupi le pasal neihsual hi cu boot thar mawi zet nei si, asinan ke tet zet bet hlei ih lungto hrukcih mi vek a si ding. A lenglam ih zoh cun mawi zet le duhumzet vek a bang ding nan, a taktak nun cu cik ke pak hlir in khua na sa ding!\nCuruangah, a tlangval lai mi le a fala lai mi pawl, “Neihsual hnakin rei deuh fala le tlangval hrih kha a ṭha sawn” ti hi theithiam in hmanhmawh tuk loten thlacamnak thawn kukbil in Pathian hnenah dil hrih phot uh law! Nupi le pasal thu ahcun neihsual hnakin neih lo mei a ṭha sawn”. (Ramthim Arsi)\nInn Ihsin A Tlanhlo Ih Misual 6 In Ni-2 Sung An Pawngsual\nTiva Ah Rawl Dawr An Tuah


History/Tluanthu – www.zanniat.info\n352 2 years ago 0\n574 4 years ago 0\nSatzam: Zanniat Tluanthu (Thuanthu)\n813 5 years ago 0\nZANNIAT THUANTHU First Addition 1994 Ngaithiam ngenhnak Pu Sat Zam in nganhnak laibu heh tun kin san ah tawk pha umh lo tluk i hang maanin a song ai thula te siar hiam te ca a nganhnak bangin cang thil tawpin ngan lehhnak ii. A laibu song ai bang rori\nTluang Kip Thang: Torr Miphun Le Zanniat\n684 5 years ago 0\nTorr Miphun Le Zanniat (Tluang Kip Thang, Ottawa, Jul 9, 2015) Torr miphun heh 1896 kum ai suahhnak The Chin Hills volume 1 laibu ah tel leek zolo, cia san ai British in nganhnak dangdang ah he miphun hming heh hmu pha umh ii. British te in khua le ram\n680 6 years ago 0\nRalum Khua Tluanthu Com Zaam Ro Lian Phunhi (Ku Ku), Ralum. 9 April 2007. Monday (Vannia). Rem leh nia : March 7, 2015. On Saturday. Tluanthu Khawlkhawmtute : 1. Rev. San Bil (Zahre hin). Kum 1962 ah nganhnak ii. Amah heh Locom khua ah suak ii ai, Zalang area ah\n691 6 years ago 0\nAlbert Sanglyen : Chin kum thar le Fanger\n812 7 years ago 0\nPHURH HLUM LE THUAN KHAI FAA LE PAWL Zanniat le Zahau-Sim Miphun hmuah ih kan thei thiam hmaisa bik mi Zanniat Cithlah Phurh Hlum le Zahau-Sim Cithlah Thuan Khai te unau hi an nau Hlawn Ceo thawn Kalemyo Kawlrawn “Sim” ram ih si’n Lairam mualsang “Zo” hmun ah 15th. Century\nRam Lian Mawi : Rev Thang Tisin Thuanthu\n894 8 years ago 0\nRev. Thang Tsin Thuanthu Pa Con Khup le Nu Nai Tlang te nupa heh Khawlei khua Leipui hmun ah Inn ce in um kawm ai zankhat tu Pa Con Khup mang ah ponvar ngai sil ai atiksa te khai aveksen ai varsiau Mirang 3 te heh a inn cer hlanglam


Puai Rorum Zetah 4-4 Thawn Villarrea Le Barcelona An Duhtawk Aw – Times Of Chinland\nLaliga round 30nak ah Villarreal in hmaihruaitu Barcelona an rak mikhual ih 4-4 thawn an duhtawk aw.Puai a rorum zetih Inntek lam in 4-2 thawn hmai an hruai zo nan,caan cem zik zawngih Messi le Suarez sit goal mi thawn 4-4 in an duhtawk aw.\nBarcelona XI ( 4-3-3) : Stegen, Alba, Lenglet,Umtiti,Roberto , Arthur, Busquets,Vidal ,Coutinho,Suaerz,Malcom.Thelhbawh : Messi ,Rakitic ,Alena,Pena, Semedo ,Pique,Boateng.\nFT: Villarreal 4-4 Barcelona ( Villa – Samuel 23, ekambi 50, Iborra 62,Bacca 80, Barca : Coutinho 12′,Malcom 16′,Messi 90′, Suaerz 90+ )\nPuai an thok ih mikhual Barcelona in an nawr hmaisa bangin Coutinho bawhlung pekmi thawn Suarez in khawlsut thazet a nei nan,Villarreal kawlkil in a rak kham thei.Inntek in an nawr ve ih corner thawn lusawh thazet an neihmi cu Barca kawlkil Stegen in an khamsak.Mikhual hrang Umtiti a tisual cu Inntek in remcang thazet an nei nan,khawl an sutmi thazet cu Barca Kawlkil Stegen in a khamsak sal.Barcelona in bawhlung cotam sawn in an nawr ih minute 12nak ah goal an thun.Roberto cun Malcom hrang bawhlung tha zetin a tuahsak ih Malcom cun bawhlung a tlanpi zurzo,kawlkiang a thlenzawng ah tha zetin a sit phei ih Courtinho in Barca hrang a rak sit goal.Barcelona in an nawr peh ih minute 16nak ah Vidal ih tuahsakmi thawn Malcom in a sawh goal.Minute 18nak ah Suarez pekmi thawn Coutinho in remcang thazet a neih ih kawlkil vial a um thlang,Bawhlung a phir tioto ih kawlkil khal in a kai man lo nan,khawlban a ngah.Barca hrang nai zetin Umtiti in khawl a thelh hnu ah Inntek in an nawr ve ih minute 22nak ah goal an thun.Samuel in bawhlung thazet a dong cu Inntek hrang khawl a sutih khawlban a ngah,bawhlung rakir sal cu Alba in a tifel thei lo tikah Samuel cun Inntek hrang a sit goal.Inntek in an nawr peh ih remcang thazet an nei nan,sit goal thei loin an um.Duhtawk aw zetin an nawr aw nan,goal dang lut bet hrih loin colh an hmang.\nCaan hrek neta sawn an thok cu Barcelona in bawhlung cotam sawn in an nawr nan,Inntek in goal an thun sawn.Minute 50nak ah Inntek in an nawr thutthi cu vorhlam ving ihsin Ekambi in bawhlung a tlanpi,khawlkiang a thleng cu midang hrang a tuahsak dingah ruat in Barca kawlkil Stegen a rak suak man,Cutin a sit goal zekzi sawn.Barca in bawhlung cotam sawn in sit goal an tum nan,Inntek in goal an thun bet sawn.Minute 62nak ah Morianes in Barca dungkham pawl kham man lo dingin bawhlung thazet a tuah ih Iborra in inntek hrang a sit goal.Nasa zetin Barcelona an thleng aw ih Captain Messi khal a lut.Suarez in nai zetin khawl a thleh hnu ah Inntek an tihnung um sawn hrih ih khawlban an ngah hnu ah remcang thazet khal an hlah.Barcelona in sit goal tumtuk ih an nawr cu Inntek in an nawr thuthi ih minute 80nak ah Carzola bawhlung tuahmi thazet thawn Bacca in Inntek hrang a sit goal bet.Puai a sosang sinsin ih mikhual hrang Alena,Roberto le Messi pawl yellow card an ngah hnu ah inntek dungkham Gonzalez khal Suarez a titluk manah yellow card vei 2 thawn dawisuah a si.Barcelona in an nawr peh ih minute 90nak ah Captain Messi cu titluk siin penalty rin kaingte ah mikhual in free kick an ngah.Free kick cu Captain Messi in mawi zetin a sit goal zurzo.Barcelona in nasa zetin an nawr ih minute 93nak ah corner an ngah,Captain Messi ih corner sitmi cu Inntek dungkham in a rak sawh hnu ah Suarez in naa zetin Barcelona hrang a sit goal ih caan a cem cih.\nYellow card vei 11 rori porh a si ih mikhual in vei 7 ngah in Inntek in vei 4 an ngah ve.Hitin Barcelona in puai 30 lek zomi Laliga ah hmat 70 thawn hmai an hruai hrih ih nehnak co Atletico Madrid in hmat 62 thawn an daih deuhdeuh a si.\nKhualkhua Ah Wolves Ngam Loin Man United An Duai


Kan Pumpekawknak Cu Midang Hrang Ṭihnung Ah Maw A Can Ding Tiah Nurse Nu – Vapual Auaw\nRakhine ih Covid 19 nat a darh ciamco ruangah sibawi tamzet le nurse tamzet cu pumpe aw in Rakhine ram an pan ciamco ih sizung ah covid 19 nat nei tuamhlawm in caan an hmang. Asinan, tui ṭum ih covid 19 nathrik cu khat le khat kaiawk sawng a ol zetih sibawi , nurse le sizung hnaṭuan pawl khalin covid 19 nat an kai cece.\nCumi ah Nurse San San khal Rakhine ih covid 19 nat nei tuamhlawm dingin pumpe aw a si nan, sizung ah covid 19 nat a kai ve ih amah ruangah midang nat an kai ciamco phangin a riahse zet. Ziangahtile sizung ih hnaṭuan an si tikah damlo piah aw le covid 19 nat an nei maw tiah mipi rak cek ṭheu a si.\nNurse San San cun “”Kan thiltonmi cu a rapthlak tuk aw. Dik zetih rel ahcun nathrik ka kai timi ka theih veten midang hrang thinhar riahsia in ka um. Ka tumtahmi cu sizung ah theitawkin hnaṭuan ih theitawkin midang bom ding cu a si. Cuti ka tuahmi cu sunglawi zetin ka ruat nan, tu ahcun keimah ruangah midang ziangzatin nat an kai pei maw tiah thinphang in ka um. Duhdawt zangfahnak cu midang hrang harnak le ṭihnung a si pang maw? Ka natnak in ka damfel tikah harsa bawm in caan hman hrih ka duh a si,” a ti.\nTui ṭum Rakhine ih covid 19 thlihrang cu a ṭihnung zetih thla 2 mi naute khal nat kai a um. Khat le khat kaiawk a ol tuk ruangah July 21 ih phuanmi Myanmar ramsung suakthuan tlawng hmuahmuah khal kharter sal thluh an si. Ahleice in ramdang ihsin tlung silo, ramsung um lakah nat a darh ciamco cu mipi hrang fimkhur tul tuk rorimi a si.\nMyanmar Idol Season 4 Top 10 Ih Tel Nay Lin Kyaw Cu Pukmah 377 In An Kai


Leilung A Hnin Tikah - Chinland Today Media\nJuly 17, 2009 7:48 am·0 comments\nHarsat ka tonlai ah Bawipa cu ka ko; I bawm dingah ka Pathian cu ka ko a si.\nA Biakinn ihsin ka aw a thei; ka aunak aw a hna sungah a lut. – Saam 18:6\n– Tirhthlah 20:17-38\nSan Francisco khuapi le a kiangkap pawl linghnin in a siatsuah hnu tawkfang rei ah nauhak pa pakhat cu tlawnginn bualrawn ah sawn dualdo in a um. Sayakyi in, “Na dam maw?” tiih a suh tikah, “Ka dam ko. Nehhnu ling a hnin saal asile ziang hman poi lo dingin leilung vekin ka tthawn aw,” tiah a let. Linghnin dang tuar thei dingin a timtuah aw cia.\nVei hnihkhat cu siatsuahnak kan ton hnu ah ziang a cang hrih pei maw? tiah ttantthat kan khuar. Telephone in riahsiatnak thu sia a thei dahtu cun telephone awn kan theih tinte’n ziang a cang lala tiah kan ttih ih kan lau ttheu.\nSaul siangpahrang in thah a tum hnu cu David hrangah ling a hnin (1Sam.19:10) . A tlaan ih a relh. A rualpa Jonathan hnenah hiti’n a sim: “Ka thihnak dingah kar khat lawng a sam (1Sam.20:3),” ti’n. Thihnak hrihrual in i ngerh ih siatnak tilian in i kulh” a ti (Saam 18:4).\nDavid cu vansanglaam ih a umlai ah Pathian a ko (Saam 18:6) ih a hnenah um ringring in hngauhsan tlak a simi hngetkhohtertu a tong. Hiti’n a sim: “Bawipa cu ka Lungpi, ka raalhruang le i Ruuntu, ka Pathian, ka cahnak thazaang, le ka beunak a si” a ti (Saam 18:2)\nKan hnuai ih leilung a hnin tikah Bawipa cu kan hrang khal ah cuvek a si ve ding.\nBawipa cu kan Lungpi, kan beunak,\nThli sia a hraan tikah kan beunak;\nZiangvek thil a thlen hmanah kan himnak,\nThlisia a hraan ah kan beunak.\nNunnak tisuar tho lakah him dingin kumkhua Lungpi ah cawl aw.


Wai Luh Kyaw motorcycle MMK 710,000 in lei theih | VCTH\nHome » Thuthang » Ramsung » Wai Luh Kyaw motorcycle MMK 710,000 in lei theih\nWai Luh Kyaw hmin in Tuluk ram tuah motorcycle pawl cu Myanmar ram sungah zuar thok a siih engine 110 cc ah MMK 710,000, 125 cc ah MMK 750,000 in zuar a si.\nWLK motorcycle cu Rent 2 Own (R2O) company ah 30% pek hnu in thlatin pek (installment) in lei theih a si. Installment ih leitu pawl cun 1. Inntthawngsuh (House registration), 2. Hmatpungtin 3. Veng ih tthaukkhan ca (himi vengah a um a si ti theihpitnak) pawl keng a ttul. A hmun ih peisa pek cihtu pawl hrangah cun ziang ca hman ken a ttul lo, lei cih theih a si.\nWai Luh Kyaw cun hi motorcycle zuarnak ih a miat 50% cu harsa pawl bawmnak ah a hmang ding tiah theih a si. Curuangah bike le lei si, tthatnak le tuah (mi bawmnak le a si) ruangah WLK bike hi tha pek cio uhsi.\nThuhla cipciar deuh thei duhtu pawl in WLK Foundation ah pehtlaih thei a si


Na mirang aw thluk a dik maw? - Chinland Today Media\nNa mirang aw thluk a dik maw?\nMarch 24, 2009 10:19 am·0 comments\nHitin an sim theu, ‘kan ni Chinmi pawl cu idia kan nei tha ih ca tha zetzet khal kan ngan thei. Asinan Mirang tong hi duhvek in kan thiam lo. Mirang tong thiam lo cu thu khat a si. Kan mirang aw thluk hi a mawi lo theu.’ Curuangah Hmasawnnak kan neih theinak dingah kan mirang phawi mawi lo pawl kan rem khal cu a ttulve a si ti cu a fing.\nKan Kawlrammi zaten kan tong a mawi lo ti siloin a tam sawn ih tong aw suah daan hi a mawi lo, ziangruangah tile kan suahkeh tong/kan nui tong hmanmi a si lo ruangah tla a si men thei. Hnamdang mi pawl khal cun an mah mirang vek cekci cun an tongthei lo nan, a mawi zawngih kan tong thei cio nak dingah nitin ih kan hman mi ah rem ttul le sam mi khal tampi kan nei.. Miphun dang pawl hnen ih thu kan va rel tikah lole an mah mirang pawl lala hnen ih thu kan va rel caan ah ziangha na rel duhmi What…what..what tiih kan thurel mi in ti lo nak ding ah fiah felfo fo ih kan tong suak a tul.\nCu mi fiahzet ih kan tong theinak ding ih a lo bawm thei tu dingah tiah a hnuai lam ah na lei, na control thei nak dingah tin tongue twisters hi rak zir ve aw.\nzam rang te ih siar zohzoh ding a si:-\n7. I thought a thought. But the thought I thought wasn’t the thought I thought I thought. If the thought I thought I thought had been the thought I thought, I wouldn’t have thought so much.\n9. Mr Inside went over to see Mr Outside. Mr Inside stood outside and called to Mr Outside inside.\n17. Mr. See owned a saw and Mr. Soar owned a seesaw. Now See’s saw sawed Soar’s seesaw Before Soar saw See, Which made Soar sore. Had Soar seen See’s saw Before See sawed Soar’s seesaw, See’s saw would not have sawed Soar’s seesaw. So See’s saw sawed Soar’s seesaw. But it was sad to see Soar so sore Just because See’s saw sawed Soar’s seesaw…\n“A” thi (A Blood Group)\nNui thupitnak pawl


Kawl Pawl Japan Ah Film An Zaih - Chinland Today Media\nKawl Pawl Japan Ah Film An Zaih\nJanuary 6, 2010 12:29 pm·0 comments\nJapan ih um Kawlrammi, ram duhdawttu pawlin kan ram pi ih democracy ngah theinak dingah tin Japan ah (film) zuknung an zaih rero laifang a si. Film hmin an tarlang lo nan a film feh daan ding pawl cu tarlan zo a si.\nAhleicein, tuikum 2010 hrilawknak dingah ralkappawl an ralrin tulzia le mipi in an duhmi rori thlang haiseh tiih an duhnak pawl langter a si ding. Himi zuknung tuahnak hotu Htay Thit hi kawlram ih zuknung tuah thiam hminthang zet khal a si.\nHi an zuknung (film) ih fehpi dingmi ahcu Kawlram thlisia in a nuai ih mipi pawlin acozahpi cu bawm ding ah an dil nan zohman in an bawm duh lo thu le ram dang ihsi bawmnak lutsun mikhal ralkappawl ih an cuhsak thu pawl a si ding.\nCulawng siloin liam cia kum 2007 ih phungki pawl lamzawhnak ih thih an tuar daan pawl khal himi film ah telh theh a si ding. Kawlrammi Japan ah 10,000 lenglo an um.\nBoston Bomb Puahtu Rinhlelh Mi Ih Nu Le Pa Press Conference Nei\nJapan Ramih A Hlu Puai\nPi Suu Kyi Japan Ram A Tlawn Tik Ah, Rohingyas Pawlin Rak Hmuak Ve Lo Dingin Buddhist Pawlin Kham\nJapan in a ram sungah Kawlram mi raltlan um a veikhatnak hrang siannak pe


Nemhnget ciami Rintlak Sinak - Chinland Today Media\nNemhnget ciami Rintlak Sinak\nNovember 29, 2012 12:55 am·0 comments\nBible Siar Ding: Saam 9:1-10\nMaw Bawipa, Na hmin a lo ko theitu cun an lo rinsan ding. Ziangahtile Na hnenih a ra mi cu Na dungtun dah lo.\n– Saam 9:10\nThehlaarnak pawl (advertisements) hi a caancaan ahcun thil mankhung: mawttawka, le thuamhnaw pawl kha a man an khiah ciami hnakih tam sawn in lei duhnak thinlung nei ko in mi an leem thei. Cun atak ih kan lei tikah a zuartu in cuih thilri ih tthat zia le aamahkhan a um zia nasa takin in sim bet hrih lai. Rinsantlak sinak cu ziang a si?\nTuni kan nunphung ah mi pakhat thinlung takih va rinsan ding khi thil harsa ngaingai a si. Kan zate in midang hnen ihsin thil ttha lo pittawp tong thei dinhmun ah kan um cio. Kan theih dah lomi pawl cu kan theih lo ruangah kan zum in kan rinsan thei taktak lo, ih kan theihtuk mi lala khal kan theihtuk ruangah rinsan ngam loin kan um thei.\nSikhalsehla, Pathian cu kan thei deuhdeuh asile rinsan tlak a si zia kan thei sinsin a si. A Ttongkam cu rintlak a si, ziangahtile a dik a si ti’n nemhnget ciami a si ruangah. A duhdawtnak cu rintlak a si, ziangahtile ruangah timi um loin (unconditionally) in duhdawt ruangah. A dikfelnak cu rintlak a si, ziangahtile A Fapa Jesuh thihnak in a nemhnget zomi a si ruangah.\nLei khawvel cun kan rinsan theinak dingah hril dingmi a phunphun in pe. Asinan Pathian cun Amah le Amah kan hrangah a pe aw, A hmin le a sinak pawl in hlawm, curuangah kan theihmi Pathian cu rintlak taktak a si.\nBawipa Pathian, Rintlak na si zia cu a dik a si tiih nemhnget ciami a si ruangah ka lo rinsan thei ih ka lung a awi.\nPathian in rintlak a si zia ka nunnak ah ziangti’n a phuanglang? Tuni ah a rintlak sinak cu zo hnenah ka hlawm thei ding?\nHarsat Caan ih Nehnak\nZo ih Hmin Sungah?


Snak The Ripper feat. Onyx (Fr... -'Vandalize Shit'Rhymefest -'Give It To Me'Evidence (of Dilated Peoples &... -'Chase The Clouds Away'N.B.S. & Snowgoons feat. Reks ... -'B.A.R.S' Narrow Results by:Category< All CategoriesAll Music VideosNewer Music Videos (2)LetterAll Letters# A B C D E F G H I J K L M N O P Q R S T U V W X Y Z LabelAll LabelsIll Roc Records (1)Steady Flow Enterprises (1)Director< All DirectorsTechVideo QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (2 Videos Found)Page: 14:16Grand Daddy I.U. feat. Shawn Haynes - 'My Neck Of The Woods'(Music Video)Released: Jun 15, 2015Views: 1,298Label: Steady Flow EnterprisesSong Producer: BluntVideo Directors: Okevizionz & Chris The Artkitech


Delhi raltlan pawl hrang puai ropi - Chinland Today Media\nDelhi raltlan pawl hrang puai ropi\nNovember 17, 2008 5:55 pm·0 comments\nKum khat veikhat BCRC cun Delhi raltlan pawl hrangah puai a tuah sak theu. Tui kum khal ah tuah lehsal dingin arel fel zo. November 26, 27, 28 tiang ni thum sung hmang dingin ruahmannak a nei.\nHini ah lehnak a phunphun tuah a si theu. Burmese Community Recourse Centre cun himi puai ni thumsung an tuahmi hin raltlang Delhi ih a tawngawtu pawl hrangah rualremnak, daihnak, pakhat le khat hmeltheih, nelawk tawnnak thlen hramseh tin tumtahnak a nei.\nHi ni thum sung lehnak a phunphun hmang dingah hmun kip ih hna a tuan pawl khal an Boss pawl hnen ah sianak dilin an hmang. Bible tlawngkai pawl khal an tlungih hi puai sunglawi an hmang theu.\nBCRC upa pawl cun tuikum ih lehnak kan tuah thei ding mi pawl cu bawhlung sit, volleyball, chinlung, hridirh pawl a si ding an ti. Cun buainak a um thei ruangah bawhlung sit leh lehnak ih a tel duhcun raltlan a sinak pakhat khat card a neih a tul an ti ih raltlan pawl hrang ih tuahmi asivekin raltlan lo mi pawl hrang ahcun sangka on a silo ding.\nKumtin bawhlung sit ding pawl cu team (11) hnak in an mal dahlo. Hini hrangah fala le tlangval pawl cu park ah nasa zetin an rak zir cia. Bualrawn kiangah ah dawr tete tuah theu a si ih kawlram rawl le thil eiding cehrek pawl tiang in a kim theh theu.\nHi puai ah bawhlungsit hi sunglawibik ih ruah a si ih a pathumnak tiangin laksang a um. Puai sunglawi cu UN lam ih hna tuantu pawl le Delhi vai pawl khalin zoh nuam ti in an pawk ve theu. A neitabik ni ah tla cun pitar le putar tiang in an pawk theu.\nLeitlun cabu khawngcakbik\nThun Aung Kyaw in Salai Tin Maung Oo ih Thuhla Phuannak New Delhi ah nei\nLeitlun sexy bik (10) pawl\nSuu Kyi thu buai cingfel cingding


Ziang tik ah na suak? - Chinland Today Media\nFebruary 5, 2009 3:02 am·0 comments\nNa suahni thuken mi pawl a hnuai ah zoh aw:——\nAries (March 20- April 18): Mi taima, mah le mah rinsan awknak nei zet mi leh mi hruaitheinak huham nei mi an si. Rawngmil: Asen, Avar. Millo: Ahring, Vartle.\nTaurus (April 19- May 19): Mi nuam ciahco an si nan mi hngetkhoh leh thu rem/ relfel thiam zet mi an si. Duhdawtnak lamah mi lung tha an siih mi nuam sa zet an si. Rawngmil: Dumpawl (blue), Ahring,. Millo: Aihre (Yello), Sentak.\nGemini (May 20- June 20): Ngaihtuahnak (idea) hlirih khat mi an siih thilthar an ruat thiam. An ruahnak thar khal a tak ih hman uar zet pawl an si. Tuar theinak an nei tam. Rawng mil : A hring (green), Aihre (yellow). Avar(white). Millo: Sentak (blood red). Dumpawl (blue).\nCancer (June 21- July 21): Ngaihtuahnak ih lengtam mi leh, thu huaha relnuam ti mi pawl an si. Hna tuannak lamah mi taima zet an siih mi beidong har zet mi an si theu. Rawngmil: Avar (white), Senlar (ligh red). Millo: Ahring (green), Dumpawl (blue).\nLeo (July 22- Aug 21): Mi tirhsiang zet mi an si. Mi lainat thiam zet mi khal an si. Mi theithiamnak an neih tam ruangah, hruaitu dinhmun khalih mi pitling zet an si. Rawngmil: Sendup (dark red), Senlar (Light red). Millo: Ahring (green), dumpawl (blue).\nVirgo (Aug 22- Sep 21): Mi zah um zet mi an si. Mi hiptheinak iang an nei. Mah te todelh awk thei zet mi khal an si. Thlengdanglam awknak a uar hlei cetu an si. Rawngmil: Ahring (green), Aihre (yellow). Millo: Senlar (light red), Sendup.\nLibra (Sep 22 – Oct 22): Mi thurawn pe thiam zet mi an si. Thuthen khal an thiam zet. An thutiam mi hlensuak hlanlo a zuam paih rero tu an si. Rawngmil: Dum pawl, Avar. Millo: Senlar, Aihre.\nScorpio (Oct 23- Nov 20): Mi thusim fiangthiam zet mi an si. Thu rem fel thiam zet khal an si. Mi thilti thei zet leh mi zah mi miropi an si duh. Rawngmil : Sen dup, A var, Aihre. Millo : Var tle ( Silky White), Ahring.\nSagittarius (Nov 21- Dec 20): Mi taima zet an si. Mi raltha, Pasaltha khal an si. An mah leh an mah an rinawk tawk zet theu. Rawngmil: A hring, Aihre, Sendup. Millo :Dumpawl, Avar.\nAquarius (Jan 20- Feb 18): Mi bengvar zet mi an si. Mi zangfahnak an nei tam ih, an thluak a tha tuk. Thilthar ruah nakah caan an hmang tam theu. Thil tih dan kelih tih an duh lo, ti dan thar cawn an uar zet. Rawngmil: Senlar, Var tle. Millo: Sendup, Avar.\nCapricorn (Dec 21- Jan 19): Tuar theinak an nei tam zet. Mi an zawi e thei ih mi duh khal an hlawh zet. Ziaza mawi (discipline) an neiih, thil a tak rori ih tuah an uar. Rawngmil: Dum pawl, Var tle. Millo: Sendup. Aihre.\nPisces (Feb 19- March 19): Mi an ruatthiam ih mi zangfahnak khal an nei tam. Ruahnak fumfe leh tha an rua hmanih a takih can tir an zuam theu. Hruaitu ding hrangih mi rin um leh rua hmannak felfai a nei tu khal an si. Rawngmil: Aihre, Avar, Senlar. Millo : Sendup, Vartle.


Kum 20 hnu ah Lianbik Ding - Chinland Today Media\nKum 20 hnu ah Lianbik Ding\nNovember 30, 2009 12:41 pm·1 comment\nSiangpahrang cithlah cu siangpahrang an si vivo. Milian cu milian an si vivo. Hmahruaitu cu hmaihruaitu an si vivo ti ciangter sinsin ding ah Madona le David Beckham tei fa an suak a si. (Zuk : kehlam Rocco, vorhlam; Cruz)\nMadona le David Beckham cu leitlun mikikp ih theihmi laar zet veve an si. Zuknung suahtu pawl le zuknung cangtu pawlih tawnawknak ahcun Madona ih fapa Rocco le bawhlungsithiam David beckham ih fapa Cruz cu kum 20 an kim ahcun leitlun celebrities lianbik an si tengteng ding tin an sim cia a si.\nLeitlun hlasakthiam hminthang le laamnak thawn mipi huaihawttu Madona ih fapa Rocco Ritchie (9) le leitlun bawhlungsithiam hmingthang David Beckham ih fapa Cruz Beckham (4) cu an thanglian vivo ding ih leitlun mi hminthang langsar nasabik ah an cang ding a si tin leitlun celebrities pawlin an phuangcia a si.\nMadonna In Gaga Le Ritchie A Hla Thar Ah A Sak San\nThuthup A Sim Ding\nDavid Beckham In A Fale A Duhsak Luan A Phang\nChinese Super League Ambassador David Beckham\nsalai Dairial says:\non December 5, 2009 at 4:27 am\nKei cu anmah hnank in hminthang an um ve ding tin da zum ve.\nziangah tile minung cu a pa cumi a si ruangah a fa cumi a si ding ti\na theih lo ding. President fa in president an si thluh lo.


Chinmi lakih Music Zirsangbik, Salai Tawna Ka Tlawn Nak (Part 1) | VCTH\nHome » Hmun Le Hma » Khual Tlawnnak » Chinmi lakih Music Zirsangbik, Salai Tawna Ka Tlawn Nak (Part 1)\nBy vcth on December 16, 2013.\nSalai Tawna cu a thei lo tu kan um lem ding ka zum lo. Music lam ah Chinmi ah zirsangbik lam pakhat a si. Chin National Day tinten kuat kai awk phah in kan lam phah in, kan ong ringring mi “Yakhine yoma taung dan neh set ne deh Chin taung dan” timi hla phuahtu le laihla, kawl hla in awmmawi (hits) tampi a suahtu, Mizo legendary band Vulmawi in band sung ih a tel vetu, hlanlai kawlram hminthang Chin music band ABC (A mawi Bik Chinram) founder, kawlram hlasak le zuknung cang thiam Tint Tint Htun ih let oo saya, kawlram hlasak hminthang bik Lay Phyu phunsang tlawng a kai lai ih cat lo bang lo in rak ngai ringring mi “a hla ka bar” timi hla rak phuahtu, tlang a kai tin ten laitlang a ngai tu, Chinmi/ ram hrang ah tiah a thiam mi music lam in tu ni tiang nasazet in zuam rero tu a si.\nSalai Tawna hi kan ram Rangoon University in 1985 tlawng a ṭheh hnu 1991 ah US, Oregon State ihsin BA (Music) degree, Colchester Institute (UK) ihsin MA (music) degree le Zurich University ah Ph.D tiang a lak theitu a si hlei ah leitlun phungsang tlawng hmin thang Arizona state, Limerick le Zurich universities pawl ah khal lecture rak pek dahtu a si.\nSalai Tawna hi London ah 2008 le 2009 kum pawl ah ka rak tong ngah ih capo paih zet, laimi thawn um nuam ti zettu le music ah passion nei tak mi pakhat a si ti cu ka rak thei ngah. 2010 Chritmas hlan te ah, Switzerland ram ka va tlawng ih, Salai Tawna cun ka inn na rak tlawng tengteng ding, lairawl ka lo suang sak ding tiah I rak sawm ih Chinworld chief editor- “mi hmuahhmuah ih BA” an timi Thangpi thawn ni khat cu kan va tlawng.\nKan tlawng hlan zan kha Thangpi inn (Zurich) ah ka riak. Salai Tawna cu Switzerland myodaw Bern timi khua kiang ah a um. Bern train station ah tong aw, cun Bern khaw sung mal lai vak cule an inn lam ah lairawl va ei ding cu a si. Cule Xmas kan tuahnak ding Lucern khua ah pan sal ding kan si. Thangpi thawn Zurich in zing ten kan suak ih, Bern train station ah zing lam 9:30am hrawng ah Salai Tawna thawn kan rak tong aw. Salai Tawna thawn hi tlangkai lam ah passionate nei zet mi kan si ih kan hmin tla tlang hmin in kan ko aw. 2008 London a ra lai ah a nih hi “Ai Kawn tlawng” tin ka rak ko ih, kei hi dum nawn, niam nawn ticu “Surbung tlang” tiah i rak ko. Kan vun tong aw cu, ka ṭhang deuh, ka ngo deuh, ka pa deuh maw thei hlah “ee hee .. tu cu Van Kau Tlang na si thlang ual” i rak ti. Tu cu na ngo deuh, na vang deuh, na sang deuh ih vanram na nai thlang “Van kau tlang” bak na si ko i rak ti ih tuni tiang “Van Kau tlang” tin i ko tata.\nCutin Bern khua ih tourist attractions hmun House of Parliament, Sui an ret nak Central Bank, Clock Tower, City of Fountain (Salai Tawna ih kyauk khin lan), Helveticus zuktuh, Einstein a rak um dahnak inn, The Granary, Bear park, Cathedral of Bern, French Church le Townhall timi hmun pawl kan va leng. Lam tluan in capo in sim ih Thagnpi thawn pum dom phah in thi zik in kan hni. A tlun ih hmun pawl cu an mak tuk nan Salai Tawna nih lamzin ah in rak simmi thu pawl a mak sawn ih himi thu malte ka rak share sawn ding.\nSalai Tawna hi kan ram Rangoon University in 1985 tlawng a ṭheh hnu 1991 ah US, Oregon State ah music zir ding ah a rak feh. Bangkok in a vanzam to mi ah Kawlram mi mal lai an tel ve. Cu mi lak ah a hmin “Maung Ko Ko” timi pa khal a tel ve. US Immigration passport control section ah an thleng thlang. Kawlram passport sen hlianghli te kai pawl cu an passport hmunkhat ah an up ter ih khan khat ah an to ter hai. An hmin ko in pakhat hnu pakhat khan sungah an ko lut. Maung Ko Ko can a vun kim thlang ih Immigration officer pa midum tak, sangtak, luvam hiohio, tum liai liai tak officer pa nih cun “Maung—Ko Ko” (aw kam nem ten, aw thluai phah in, Yangon lam a chauk pawl ko awk dan phun in) tin a rak ko. Mg Ko Ko in le hipa rori nih “Maung Ko Ko” in tinak, ziang si, a tlangval le ka si fawn lo, duh kawh ten thlum zetin “Maung” in ti a ti ih a rak awih duh lo. Officer pa nih cu “Maung Ko Ko” tin thin heng nawn in ko la la. A nih le awih duh cuang lo. Cutin midum officer pa cu a ko peih nawn lo ih a zung khan sung ah a lut sal. Malte rei lo ah midum officer pa cu a ra suak ih thin tawi tak aw, aw hrang tak in “Who is Mg Ko Ko” a ti ih Mg Ko Ko cun lung awi tak le kut zung tung phah ten “I is, I is, I is Mg Ko Ko” a rak ti. Midum officer pa nih le thin heng nawn in“Oh! Are you Mg Ko Ko” tin a sut ih, Mg Ko Ko cun ṭihzah, upat tak ten “Yes, I are, I are, I are Mg Ko Ko” a rak ti sal. Cutin Immigration in a luat thei ih leng ah a rak suak thei ve tiah a ti.\nIn simmi a tam tuk ih lamzin tluan in thi zik te rorin ka hni thei. Cun, lamzin ah laimi hrang ih music lam in rosung lawi a tan duhmi thu pawl, a rak hmuh ton mi music thu, ABC an rak din dan le an hla phuah mi pawl, ram dang ih music a zir dan, ramdang ih lecture a pek lai ah “Michael Jackson break dance hi kan Chinmi pawl ih lam dan” a rak si timi lecture a pek thu pawl tampi in ruah, kan sut ih kan rel tlang. Himi thu pawl le a inn kan thleng tik ih, lairawl in suang sak dan thu pawl Part 2 ah ka rak ngan leh ding.


TranAsia Vanzam Tla Ah Mi 21 Thi - Chinland Today Media\nFebruary 4, 2015 11:10 am·0 comments\nVanzam tlaklai an rak zuk ngah mi.\nTransAsia Vanzam ATR 72 cun tuini ah Taiwanes khawpi ih Nanhu lilawn hrut in Keelung tipi ah a tla ih mi 21 in an nun an can hlei ah hliamtuar mi 17 an um ih mi 22 pawl tla tui thuthang ngan a si tiang an cincang theilo in an um hrih. Hi vanzam tlalai hi Moṭaw pakhat sung ihsin minute 1:17 sung an rak zuk. (hinah zoh theih)\nHi vanzam hi Taipei khawpi ih Songshan vanzam ṭumhmun ihsin Kinmen tikulh lam ih zuang suak mi a si. Vanzam parah mi 58 an to ih an lak ih mi 31 pawl hi an zaten nauhak pathum telin China mi an siih mi 23 pawl tla cu Taiawn mi an si tiah CNN cun a tarlang.\nTranAsia ATR 72 hi kan dung kum July thla ah Penghu Tikulh ah ṭum theilo a rak tla dah zo ih mi 49 an thih phah zo. Kum 1951 ah an rak zam thok ih Taiwan ram ih mahte ih neih mi vanzam um hmaisabik a si. vanzam 20 lenglo an nei.\nTaiwan’s Civil Aeronautics Administration (CAA) pawl cun hi vanzam hi cekfelnak January 26 ah an neiih a ṭhat thu le Vanzam khal kumkhat tluk fang lawngih hlun a silai thu an sim. Ziang ruang ah a tla tihi fiangten theih a silo.#\nChina Ram Chan-hom Timi Thlipi Le Ruahpi In Nuai


UK Tlangval Cu Thil Ṭihnung Le Thinphang Um Pawl A Uar Tuk Ruangah Afghanistan Ram Ah Ava Tlawng – Meifar\nUK Tlangval Cu Thil Ṭihnung Le Thinphang Um Pawl A Uar Tuk Ruangah Afghanistan Ram Ah Ava Tlawng\nAugust 18, 2021 admin Lawrkhawm 0\nAfghanistan ramsung cu an buai vutvo lai, an buainak hi a rei tuk zo ih tulai cu a luar. UK, Birmingham ih university tlawngta kum 21 mi Miles Routledge cu thil ṭihnung le thil rapthlak zetzet pawl a uar tuk ruangah Afghanistan ramah ava tlawng.\nHmuhtonmi a neih duh ruangah ava tlawng ih an tlawnginn lam khalin tlawng dingin siannak ca an pe. A rualnu in “Mak khal ka ti lo, ka hmeltheih mi lak ihsin Afghanistan ram tlawngtu an um ti thei sehla amah a si ko ding ti ka theicia” a ti.\nA tlawng hlan ah British, Foreign & Commonwealth Office in “Afghanistan ramsung ih um kan milesa pawl cu nan himnak ding hrangah tlung sawn uh” tin thu an rak phuang rero zo.\nCuti vek dinhmun ih arak tlawng thotho ruangah mipi in an soisel ih tuahmawh tla na tong pang ding an ti. Afghanistan ram an buai vutvo lai khalah arak um ve.\nAugust 16, 2021 ah Mr Routledge in “Nato ralkap pawl ih control-nak hmunram sungah ka um zo, khuasung mipi ṭhenkhat le British milesa ṭhenkhat pawl thawn kan beu tlang. Afghanistan ram ka tlawng cu ka siraw lo” a ti.\nRalkap Pawlin A Nupi Naupai Lai Thawn An Vuak Ciamco Ih An Kai\nAn Sual Dan Hi…


Sumpai khawl dan olsam bik (3) - IHBURLEN\nSumpai khawl dan olsam bik (3)\nJanuary 15, 2022 admin CAHRAM 0\nSumpai khawl hi hmansuah lam cak pawl hrangah thil ol lo zet. Thenkhat cun sumpai lakluh tikah khawl dingin kan hngilh ṭheu fawn. Asinan a caancaan ahcun kan thil lei duhmi hrangah cun sumpai kan tuakaw ih kan khawl ṭenṭo thei thotho.\nCuruangah sum khawl thiam lo hrangah kan thiam theinak dingin le tenrenten nuntu khawsak kan thiam theinak dingah a tanglam bangtukin sumpai khawl dan ṭha tarlang a si.\n1. A dotdotten khawl aw: Hi dan cu kum khat, thla khat lole zarh khat tiin na sum lakluhmi kha khawl aw. Tahṭhimnak ah zarh khatah 100 na khawl thei asile a zarh hnihnak ah 200, a zarh thumnak ah 300 tiin pungter vivo aw. Asinan himi cu na sumluh dan ihzir a si ve ih hi hnakih mal na lakluh lole tam na lakluh dan ihsin nangmahte na remaw vivo thei ko. Zarhtin na harsat asile thla tin tal sumpai khawl zuam aw.\n2. Na hmansuahmi ihsin khawl aw: Hi dan hi a olsam zet. Thil pakhatkhat na lei tikah na lei tinten sumpai khawl vivo ding a si. Tahṭhimnak ah na thil leimi ih cem zat ṭhen hra ṭhen khat kha sumkhawlnak bawm ah ret aw. Tahṭhimnak ah 15000 man thil na lei ti bang sehla 1500 in sumkhawlnak ah ret hnik. Cuticun na thil leimi ihsin sumkhawl dan na thiam ding ih tenren dan khal na zir tel tinak a si ding.\n3. Cawhkuan vekin khawl aw: Hi dan cu nangmah le nangmah daantatawknak a si. Tahṭhimnak ah zing nazi 6 ah tho dingin na tiamkamaw ih na tho thei lo asile cawhkuan peaw awla sumkhawlnak ah rem na ti zat ret aw. Zarhpisun ah na khawm lo asile daantatnak ah sumkhawlnak ah sumpai ret aw. Cuvek vivo in na tuah asile nangmah khal na ṭhangso ding ih sumpai khal theih lo sungah tam zet na rak khawl man ziar tla a si thei.\nCNO/CNDF hnenah ralkap Zin Lin Aung ralthuam thawn a tlanlut\nMino ṭhaṭha ralkian ih tlan lo dingin CDF (Mara) in khamnak nei


Rampi Thuron Upa ih Sunlawihmi Ma Htoo Htoo Mon - Chinland Today Media\nRampi Thuron Upa ih Sunlawihmi Ma Htoo Htoo Mon\nJuly 5, 2017 8:08 am·0 comments\nKuttualleisam si cing in 2016-17 cazir kum ah No. 6, BEHS, Kalay ihsin roll number sa-ka 6268 thawn phun hra a ongtu Ma Htoo Htoo Mon cu Rampi Thuron Upa Pi Aung San Suu Kyi in June thla hrangih sunlawih tlak minung ah a hril.\nMa Htoo Htoo Mon hi Sagaing ramtthen, Shwebo penghlawm, Kyunhla peng, Thaphannseik khua ah U Myint Ngwe le Daw Set Ngwe in 27. 10. 1998 ah an hring. Unau thum ih nauta bik a si. A suahkeh ihsin a vorhlam kut ah kutzung an um lo ih, a kehlam kut khal a kiu tiang lawng a um. A ke pahnih khal a khuk tiang lawng an um.\nLothlo innsang rethei an si nan nu le pa ih thapeknak le amai’ zuamnak ruangah phun sarih tiang cu kum khatnak ah a ong vivo. Asinan innsang retheihnak ruangah tlawng kai thei nawn lo ding dinhmun ah a ding.\nCumi cu Singapore ih hna vattuantu U Khin Maung Shwe in online ihsin a rak hmu ih ra tlung in tlawng a thlah ruangah phun kua tiang a ong. 2015-16 cazir kum ah phun hra a phi ih a ong lo nan, a nu le U Khin Mawng Shwe ih thapeknak le a zuamnak ruangah 2016-17 cazir kum ah a ong.\nPhun hra a on ah lungawinak le riahsiatnak a tuar kop thu amah Ma Htoo Htoo Mon in a sim. Ziangahtile amai’ tlawng kainak ding ih Pinnya Takhon Hostel dintu U Khin Maung Shwe in phun hra tiang lawng tlawng a thlah thei ding thu a rak sim cia. Tu ahhin U Khin Maung Shwe ih umnak Pinlone veng, Kalay ah a um.\nPhunsangtlawng kainak ah bawmtu a ttul ih bawm duhtu cun Tel: 09 789 124 240, 09 258 254 657, 09 368 499 04 ah pehtlaih theih a si.\nHram: Myanmar State Counsellor Office\nChina Foreign Minister Kawlram Tlawng\nA Rem Aw Lomi Party Zate Theihthiam Awknak Neih Tuul Thu Pi Suu In Sim\nTlangpar Hruaitu Hrekkhat Pi Suu Kyi In Mikhual


Mi Cuangce - Salai Van Lian Uk - Chinland Today Media\nMi Cuangce – Salai Van Lian Uk\nCT : US Marines ah ziangtik kum in na lut thok ih ziangvek dinhmun in hna na tuan thok???\nAnufaa pawl thawn – US Marines cu October 8, 2000 ah ka lut. Virginia state, Quantico khua ih US Marines Officer Candidate School (OCS) ka kai. Zarh hra sung harsazet in ka kai ih December 15, 2000 ah commission ka ngah. Second lieutenant (bo khat) in ka thok.\nCT : Tu netabik ih na ngahmi post le hna na tuannak pawl theih kan duh.\n– Afghanistan ka ra hlan ih netabik ka ngahmi post cu Quantico, Virginia ah a siih Marine Corps Embassy Security Group (MCESG) timi zung ah ka tuan. May 2008 ihsin ka tuan thok. Himi zung ih kan hnatuanbik cu ramdang ih US embassy le consulate hmuah hmuah ih sunglam security tawlrel a si. Ramdang ih kan US embassies hmuah hmuah ah kan Marines pawl nih security (tuanvo) an lak ih kan zung in training le an thil tulmi pawl kan tawlrel sak.\nKhami hlan cu Okinawa, Japan ah kan um. November 2001 ihsin hnatuan ka tuan thok ih May 2008 tiang ka um. Ka hnatuannak pawl cu a tanglam vek in an si:\n– November 2001 ihsin September 2004, Supply/Fiscal Officer, 12th Marine Regiment, 3d Marine Division\n– September 2004 ihsin May 2005, G-4 Assistant Operations Officer, 3d Marine Division\n– May 2005 ihsin February 2006, Officer-in-Charge, Reparable Issue Point, 3d Materiel Readiness Battalion, 3d Marine Logistics Group\n– February 2006 ihsin August 2006, Logistics Officer, Multi-national Security Transition Command-Iraq (Camp Taji, Iraq)\n– August 2006 ihsin September 2007, Company Commander, Headquarters Company, Combat Logistics Regiment 35, 3d Marine Logistics Group\n– September 2007 ihsin May 2008, Assistant Operations Officer, Combat Logistics Regiment 35, 3d Marine Logistics Group\nOkinawa ka um laiih US military le kiangkap ram pawl thawn military training exercise ah ka telmi pawl:\nSuahpi u le nau thawn\n2004, Cobra Gold, Thailand\n– December 2004, Warfare Simulation Training, Sri Lanka\n– January 2005, Tsunami Relief, Indonesia (Indonesia minung pawl tisuar tumpi ruangah harsatnak an tong lai ih bawmtu pakhat ah ka tel ve)\n– July 2005, Ultra Focus Lens, South Korea\n– November 2007, Talon Vision, Philippines\nCT : Promotion an lo pe daan le na taima daan pawl tla in sim hram law??\nRalbawi promotion pe daan cu a tang vekin a si:\n– Bo khat (second lieutenant) in bo hnih (first lieutenant) kum hnih cek ci (2 years service). Bo hnih ngah ding cu felfaiten hnatuan tuan hnu hnu cu automatic a si ko.\n– Bo hnih in bo thum (captain) kum hnih in kum hnih le hrek karlak hrawng a rei (4 to 4 ½ years service). Bo thum thok ihsin promotion ngah ding cu promotion board in an hril.\n– Bo thum in bohmu (major) ngah ding cu kum ruk in kum ruk le hrek karlak hrawng a rei (10 to 11 years service).\n– Major in lieutenant colonel ngah ding cu kum nga hrawng a rei (15 to 16 years service)\n– Lieutenant colonel in colonel ngah ding cu kum ruk hrawng a rei (21 to 22 years service)\n– General officer ngah ding cu kum 27 hrawng a rei.\nKei hi tu bohmu (major) hril mi sayin sungah December 2009 ihsin ka telzo ih tu August hla ah promotion ka ngah ding.\nCT : Na suahsemnak na lailung rawn khua, Nu le pa, u le nau pawl le an hnatuan le an umnak pawl tla thei ka cak zet.\n– Ka suahsemnak khua cu Falam a si ih 1973 kum ah ka suak. Ka lai hmin cu Van Lian Uk a si. Ka pa cu Rev. Charles Hrang Tin Khum a si ih ka nu cu Flavia Voom Thiam a si. Ka nu cu 1978 kum March thla 14 ah Falam khua Zomi Baptist Convention (ZBC) zungih kan um lai ah Vaar tiva lilawn ah motor accident ruangah in tansan ta. Ka pa tla 1985 Rangoon kan um lai fang ah in tansan ta ve. Ka pa cu kan Laimi Khristian tampi in CCOC din tu le ZBC GS/Burma Baptist Convention AGS hnatuan dah tu, Lami Khristian pawl hrangah pumpe in nasatak in hnatuan tu pakhat a si tiin an thei tlang.\nUnau suahpi cu pa nga ka nei ih mipa pa thum le nunau pa hnih kan si. Kei hi a pali nak ka si ih mipa nautabik ka si.\n– Ka u bik cu Rev. Dr. CJ Hrang Hmung a si ih anih cu tu hi kawlram (Tahan-Toungphila, Kalay) ah a nupi le faapa thawn an um. Bethel Theology Seminary ih Principal le Toungphila Baptist Church ih Associate Pastor a tuan lai fang a si.\n– Ka unu bik cu Mang Ciang a si ih Maryland, USA ah a pasal le faate pali thawn an um. Kawlram ih mi thleng thar pawl bawm dingin linguist hnatuan a tuan.\n– Ka u pa cu Hlei Lian Khup (Chris Lamberth a.k.a. Salai Tuk) a si ih Maryland, USA ah a nupi le faapa pathum thawn an um. Geico timi insurance company ah Information Technology lamah a tuan.\n– Ka farnu cu Sang Ciang (Noelani Alcoba) a si ih Maryland, USA ah a pasal le faapa pakhat thawn an um. Biotechnoloy company pakhat ah research supervisor a tuan.\nKa pa nih in tansan hnu 1986 ah USA ih um ka nukhatta Lucky Cung Hlen le a pasal, David Lamberth, nih cawm ding in keimah le ka u Salai Tuk le ka farnu Sangkoih kha in ko. October hla ah USA ah kan thleng. Anmah hnenah kan um ih an faa le pawl vekin tawan an lak ih in zoh. Cun mirang hmin in pek ih Darryl Patrick Lamberth tiin ka hmin in thleng sak. Tu himi ka nu le pa cu South Carolina, USA ah an um. Anmah hnenin suahpi lo nau pa le farnu pa hnih ka nei.\n– Ka nau pa cu Isaac Richard Lamberth a si ih South Carolina ah a nupi thawn an um. Anih hi US Marines ih ralkap pakhat a si ve. July 2008 ah a lut.\n– Ka farnu cu Sarah Jane Lamberth a si ih tu hi ka nu le pa te thawn South Carolina ah a um. High school senior a kai lai fang a si.\nCT : Tualleng tlawngin a sangbik tiang na zirmi degree le na tlawngkainak pawl tla in sim thei pei maw??\n– May 2008 ah Master of Science, International Relations ka ngah. Okinawa, Japan ah tawan ka tuan lai fang ih ka ngahmi a si. Ka tlawng hming cu Troy, Alabama ih tlawng, Troy University a siih anmah ih Pacific Division tlawng a si.\n– Bachelor degree cu 1998 ah University of Maryland, University College in ka ngah. Finance degree a si.\n– Falam ah phun li tiang Cinmual ih primary tlawng ah ka kai dah.\n– Phun nga le phun sarih kha Tahan, Kalay ah ka kai.\n– Phun ruk cu Rangoon (Ahlone 4) ah ka kai.\n– Phun riat ihsin USA ah tlawng ka kai thok.\nCT : Na nauhak lai ihsin ralkap luh hi na tumtah cia hrimhrimmi a si maw? Maw tumtahnak dang teh na rek nei nan??\nKawlram ah ka kum hlei thum tiang ka um ruangah kawlram ralkap pawl zoh phah in ka nauhak lai ihsin ralkap lut ding cu ka uar zet dah. Cule, ka paseu (Captain Phun Za Khim – tleicia) hi kawlram ih ralbawi a si ve ruangah ralbawi cang ding cu ka tumtah dah. US ka thleng hnu cu ralkap lut ding tumtahnak ka nei nawn lo, Asinain, ka college ka theh hnu hnatuan ka tuan phah in ralbawi lut thei dan internet ah ka hmu tikah khui tin ralbawi ka lut thei ding ti kha lamzin ka hawl thok. Army, Navy, Marines, le Air Force pawlih an thil umdan ka zoh vivo ih Marines pawlih an thil tuah daan le an ziaza ka duh bik ruangah Marines ralbawi lut ding in ka thencat aw ih ka tawlrel thok.\nCT : Atu na umnak Afghanistan ih ziang tuanvo la in le ziangvek hna na tuan?? Na um rei lai ding maw??\nTu Afghanistan ah cu NATO Training Mission-Afghanistan/Combined Security Transition Command-Afghanistan ih kut tang, Regional Support Command-Southwest timi command ah ka tuan. Tu ka um hmun cu Camp Leatherneck (kanmah US Marines camp) a siih Helmand province ah a si. Kan US military le coalition ram dang pawl (United Kingdom, Denmark, Australia, United Arab Emirates, Switzerland, France le a dang ram pawl) um hmun a siih a tamsawn cu kanmah US military pawl kan si. Kan command ih hnatuan bik cu Afghanistan ralkap le palik pawl ih tulmi training centers pawl saksak, ralkap le palik pawl kan train, le an basic ralkap le palik pawl ih an thil tulmi pawl tawlrel saktu kan si. Thupi bik cu Afghanistan ralkap le palik pawl anmahten ram sung le ram leng ih ral pawl neh thei ding in training tivek le an tulmi equipment pawl kan tawlrel sak theu.\nTu kum January 26 ni ah Kuwait ka thleng ih January 29 ni Afghanistan ah hnatuan thok ding in ka thleng. Tu hitawk ka um ding caan cu thla ruk sung a si ding ruangah July hla cem lam ah ka tlungkir sal ding.\nCT : US Marines, Navy, Army etc…ah Burma mi lole Laimi a lut nan tam maw?? Post sangbik ngahthei pawl ih an ngahmi post tla in sim thei pei maw??\nTu cu kan US ram ah kawlram mi le Laimi kan tam deuh thlang ruangah military a luttu cu kan tam nawn thlang. Ziang zat hrawng kan um ti cu kei tla ka thei lo, asinain, sawmnga zolo cu kan um men ding tiin ka zum. Kan US Marines sung ah cu ka thei ban tawkahcun keimah siar lo a dang kawl mi asilole Laimi ralbawi an um lo in ka thei.\nAdang service (Army, Air Force, le Navy) ah ralbawi an um men thei nan zo pawl an um ti ka thei ve lo. US Coast Guard ah kan Laimi ralbawi (bo khat) a um ve tiin ka thei. Ralkap men an tam ih ralbawi cu kan um lo tiding tluk a si ko.\nCT : Na innsungsang thuhla tla thei kan duh zet.\nKa innsungsang thuhla cu hitin a si. Ka nupi hmin cu Charity Thian Rem Mawi a siih anih hi Rangoon Chin Baptist Church ih senior pastor, Rev. Dr. Robert Thawng Hlei, le (Daw Sap Than Hnuni) te ih fanu nautabik a si. October 2001, ka ralbawi training hmuahhmuah ka theh hnu Okinawa, Japan ih post ka ngah hmunah feh phah in kawlram ka tlung ta ih sunglawi zet in Pathian hmai le mipi hmai ah kan thiit aw ta. Kan nauhak lai ihsin theiaw cia kan si ruangah kan innsang dinhmun cu a remcang zet.\nPathian in thluasuah in pek ruangah tu hi faapa pathum le faanu pakhat kan nei. Kan faa le zaten hi Okinawa, Japan kan um lai ih suakmi an si.\n– Ka fapa upabik cu Jonathan a si. July 2002 ah a sauk. A Lai hmin cu Van Tin Thawng tiin kan pek.\n– Ka fanu cu Charis Nissi a si. February 2004 ah a suak. Lai hmin a nei lo.\n– Fapa phir ka nei ih an hmin cu Evan le Peyton an si. July 2007 ah an suak. An Lai hmin cu Lal Pek Lian le Lal Pek Sang an si. A pi (Charity nu) ih in tansan hlan ah pek tami hmin a si.\nCT : Burma na um lai ah le ramleng ih na um sungah Laimi le Lairam hrang ih hna na tuannak pawl le na telnak pawl tla thei kan duh.\nMah le mah cu Laimi ka si ti hi ka hngilh thei dah lo nan Lairam hrang cu ka tel man lo a si ko. Kan US um Laimi mino pawl cu kan US military lut ruangah an hmailam hrangih a tthat daan pawl cu ka sim ring ring theu. Mino a tawkpam pawl nih tla ralkap lut daan cu in sut theo ih keimah thiamtawp in cu ka sim theo.\nCT : Chinlandtoday.info hmangin Leitlun hmun zakip um Laimi pawl hnen ih na thucah duhmi????\nKan Laimi pawl cu kan kawlram kan harsatuk le Pathian ih lamzin in on sak phah ruangah ram dang le ram tha hmun ah a thleng thei tu pawl kan tamzet thlang. Mi tamnawn cu thuphanper le hrokhrawl phah in ram tha tha ah a thleng thei tu tla an um. Pathian hmai ah hrokhrawl phah in ram dang thleng thei hi cu a poi zet.\nAsinain, ziang a va si khalle minung kan dinhmun cu zo zo khal hmailam ih mah innsang le faa le pawl hrang a tha thei bik thil tawlrel sak duh tu kan si cio ruangah ram leng ih thleng tu Laimi pawl hmuahhmuah khuitawk kan thleng khal le a nung Pathian hi rinsan ring ring ding le kan Lairam thil umdang tla hngilh dah lo ding hi a thupi zet tiin ka hmu. Paisa hawl ciamco ding lawng a tamsawn cu kan ruat theu ruangah kan caan hi nasatakin hnatuan phah in a cem ta theu ih mah faa le pawl thaten zoh thei nawn loin a um tu tla kan tam nawn.\nCuruangah kan Lami nauhak le mino pawl hi mah lai daan hngilh in huatsuak men in an tthangliantu a tawkpam ka mithmuh in ka hmu tikah riahsiatza ngaingai a si, ka ti.\nHivekin huatsuak men in an um ding asile cu ram tha thleng man zianghman a thathnem lo tiin ka hmu. Curuangah zozo khal Pathian zaangahnak ruangah ram dang kan thleng thei, a si lo le kawlram kan um sung tho tho khal ah, mah faa le pawl hi thaten zoh thei ding in le an hmailam hrangah nasatak in rak ruat sak ding hi a thupi zet tiin ka hmu.\nCule, kan Laimi mino pawl tla ram dang kan thlen tikah paisa duh ruangah hnatuan lawng tuan ciammam men lo in mah hlen mi ram ih ngah mi opportunities pawl (tlawng kai, technical training, ralkap lut, tivek) hman in hmailam ah khuitin ka thanso thei ding ti hi rak ruat tlang uh sih. Mi fim fim, mi thiam thiam kan tamzet ko ruangah cutin kan zuam a si le kan Laimi pawl kan thanso thei ding ih kan duhdawtmi kan Lairam tla mithmai tha deuh ih a mawi sin sin ding ti thu tla mal lai thucah ka duh ve.\nIn contact duhtu pawl nan um pang le ka email hi pucik8@hotmail.com a si ih cellphone hi 703-232-4231 a si.


Snak The Ripper feat. Onyx (Fr... -'Vandalize Shit'Yelawolf & Kendrick Lamar (of ... -'XXL's 2011 Freshman Class Cyph...'Styles P (of D-Block & The Lox... -'Interview & Performance (At Ha...'9th Prince (of Killarmy) feat.... -'Back To The 36' Narrow Results by:CategoryAll CategoriesMusic Videos (1)LetterAll Letters# A B C D E F G H I J K L M N O P Q R S T U V W X Y Z LabelAll LabelsDirector< All DirectorsThomas De NapoliVideo QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (1 Item Found)Page: 14:09Das Racist (Dapwell & Heems & Kool A.D.) - 'Who's That? Brooown!'(Music Video)Added: Aug 19, 2011Views: 408Song Producer: SabaVideo Director: Thomas De NapoliRating: (4 Stars) (2)Page 1 of 1 (1 Item Found)Page: 1